TEACHTAIREACHT ÓN GCOIMISIÚN

Creat Sealadach Géarchéime le haghaidh bearta státchabhrach chun tacú leis an ngeilleagar tar éis ionsaí na Rúise ar an Úcráin

(2022/C 426/01)

1. IONSAÍ NA RÚISE AR AN ÚCRÁIN, A THIONCHAR AR GHEILLEAGAR AN AONTAIS AGUS AN GÁ ATÁ LE BEARTA SEALADACHA STÁTCHABHRACH

(1) An 22 Feabhra 2022, thug an Rúis aitheantas neamhdhleathach mar eintitis neamhspleácha do na limistéir nach bhfuil faoi rialú rialtais i réigiúin Donetsk agus Luhansk san Úcráin. An 24 Feabhra 2022, thug an Rúis fogha míleata gan chúis gan údar faoin Úcráin. Thug an tAontas Eorpach (AE) agus na comhpháirtithe idirnáisiúnta freagairt láithreach ar an sárú tromchúiseach ar iomláine chríochach, ar cheannasacht agus ar neamhspleáchas na hÚcráine trí bhearta sriantacha (smachtbhannaí) a fhorchur. Forchuireadh smachtbhannaí ar an mBealarúis freisin, de dheasca a róil maidir le hionsaí míleata na Rúise a éascú. Glacadh bearta breise le linn na seachtainí ina dhiaidh sin agus d’fhéadfaí bearta eile a ghlacadh de réir mar a thiocfaidh athrú ar chúrsaí. Chinn an Rúis frithbhearta sriantacha eacnamaíocha áirithe ( 1 ) dá cuid féin a dhéanamh.

(2) Beidh iarmhairtí eacnamaíocha ar iomlán an mhargaidh inmheánaigh ag fogha míleata na Rúise faoin Úcráin, ag na smachtbhannaí arna bhforchur agus ag na frithbhearta arna ndéanamh ag an Rúis, mar shampla. Is iomaí bealach, idir dhíreach agus neamhdhíreach, a d’fhéadfadh gnóthais san Aontais a bheith buailte. Féadfaidh tionchar a bheith orthu i bhfoirm éilimh laghdaithe, bristeacha i gconarthaí agus i dtionscadail atá ann cheana, leis an láimhdeachas a chaillfear dá dheasca sin, agus suaitheadh sna slabhraí soláthair, go háirithe maidir le hamhábhair agus réamhtháirgí, nó ionchuir eile gan bheith ar fáil a thuilleadh nó gan bheith inacmhainne go heacnamaíoch.

(3) De dheasca fogha míleata na Rúise faoin Úcráin, tharla suaitheadh i slabhraí soláthair an Aontais i leith allmhairí táirgí áirithe ón Úcráin, go háirithe gránaigh agus olaí plandúla, agus i leith onnmhairí ón Aontas chuig an Úcráin. Bhí tionchar suntasach ar an margadh fuinnimh agus méaduithe ar phraghsanna leictreachais agus gáis san Aontas. An dóchúlacht go dtabharfadh an Rúis fogha míleata faoin Úcráin, bhí tionchar aige sin ar an margadh fuinnimh cheana féin sna seachtainí roimh an ionsaí fisiciúil. Bíonn tionchar ag praghsanna arda fuinnimh ar roinnt earnálacha eacnamaíocha, lena n-áirítear roinnt de na hearnálacha a bhí buailte go dona ag paindéim COVID-19, amhail an earnáil iompair agus an earnáil turasóireachta. Tá an tionchar le sonrú ar na margaidh airgeadais freisin, go háirithe i ndáil le hábhair imní a bhaineann leis an leachtacht agus luaineacht an mhargaidh i dtrádáil tráchtearraí. Mar gheall ar an bhfogha míleata a thug an Rúis faoin Úcráin, tá easáitiú mór saoránach Úcránach ann go hinmheánach agus i dtíortha comharsanachta, agus tá sruth dídeanaithe isteach chuig an Aontas nach bhfacthas a leithéid riamh roimhe seo ag teacht chuig an Aontas, rud a bhfuil iarmhairtí móra daonnúla agus eacnamaíocha ag baint leis.

(4) An ghéarchéim gheopholaitiúil a d’eascair as an bhfogha a thug an Rúis faoin Úcráin, tá tionchar thar a bheith tromchúiseach ag an ngéarchéim sin ar na hearnálacha talmhaíochta, próiseála bia, iascaigh agus dobharshaothraithe freisin. Bíonn praghsanna arda leasacháin mar thoradh ar phraghsanna arda fuinnimh. Na srianta sin ar allmhairí leasacháin ón Rúis agus ón mBealarúis, tá tionchar acu ar an soláthar leasacháin freisin. Is dócha go mbeidh iarmhairtí tromchúiseacha ag an ngéarchéim maidir le soláthar grán (go háirithe arbhar Indiach agus cruithneacht) agus olashíolta (lus na gréine, síol ráibe) nó díorthach stáirse ón Úcráin agus ón Rúis don Aontas, rud a spreagfaidh ardú mór ar phraghsanna beatha beostoic. Is in earnáil na feirmeoireachta stoic is mó a airítear tionchar chomhcheangailte na méaduithe costas sin ar fhuinneamh, leasachán, gráin agus olaí ( 2 ) . Is tábhachtach an táirgeoir agus an t-onnmhaireoir olaí plandúla í an Úcráin freisin (lus na gréine go háirithe), agus dá bhrí sin, tá méadú ar phraghsanna na dtáirgí sin ag déanamh difear d’oibreoirí san earnáil próiseála bia agus ag cur iallach orthu roghanna eile a lorg.

(5) Is ábhar imní eile é nach bhféadfaí táirgí an Aontais a bheith ag sreabhadh chun na hÚcráine i gcónaí ná nach bhféadfaí iad a onnmhairiú chun na Rúise ná na Bealarúise ach an oiread mar gheall ar an gcogadh nó na smachtbhannaí. Dhéanfadh an méid sin difear go príomha do na hearnálacha fíona agus biotáille, bianna próiseáilte (lena n-áirítear torthaí agus glasraí próiseáilte), seacláide, milseogra, bainne foirmle do naíonáin, agus bia do pheataí i gcás na Rúise agus torthaí agus glasraí i gcás na Bealarúise, agus d’fhormhór na dtáirgí talmhaíochta i gcás na hÚcráine.

(6) Is measa an staid mar gheall ar an méadú géar ar chostais táirgeachta, méadú ar tháinig cuid de mar thoradh ar an méadú ar chostais leasacháin nítrigine de dheasca an mhéadaithe as cuimse ar phraghas an gháis nádúrtha, ach mar gheall ar úsáid dhíreach fuinnimh i bpróisis táirgeachta talmhaíochta chomh maith leis sin. Toisc gur táirgeoirí agus onnmhaireoirí tábhachtacha iad an Rúis agus an Bhealarúis maidir leis na trí phríomhchineál leasacháin (nítrigin, fosfar agus potaisiam), beidh na praghsanna leasachán níos airde fós de dheasca smachtbhannaí.

(7) I bhfianaise an mhéid sin, chinn an Coimisiún an Teachtaireacht seo a ghlacadh chun na critéir a shonrú maidir leis an measúnú ar chomhoiriúnacht leis an margadh inmheánach na bearta státchabhrach a fhéadfaidh na Ballstáit a dhéanamh chun ceartú a dhéanamh ar na héifeachtaí eacnamaíocha a d’eascair as an bhfogha a thug an Rúis faoin Úcráin, agus as na smachtbhannaí a ghlac an tAontas agus na comhpháirtithe idirnáisiúnta ina dhiaidh sin agus na frithbhearta arna ndéanamh ag an Rúis, mar shampla ( 3 ) . Tá freagairt chomhordaithe eacnamaíoch ó na Ballstáit agus ó institiúidí an Aontais ríthábhachtach chun na hiarmhairtí diúltacha sóisialta agus eacnamaíocha láithreacha san Aontas a mhaolú, chun gníomhaíochtaí eacnamaíocha agus poist a chaomhnú agus chun na coigeartuithe struchtúracha is gá a dhéanamh mar fhreagairt ar an staid eacnamaíoch nua atá ann mar thoradh ar an bhfogha míleata a thug an Rúis faoin Úcráin a éascú.

1.1. Smachtbhannaí arna bhforchur ag an Aontas agus na comhpháirtithe idirnáisiúnta

(8) Tar éis an fhogha gan chúis gan údar a thug an Rúis faoin Úcráin, tháinig Comhairle an Aontais Eorpaigh ar chomhaontú maidir le roinnt pacáistí beart sriantach.

(9) An 23 Feabhra 2022, tháinig an Chomhairle ar chomhaontú maidir le pacáiste ina raibh na nithe seo a leanas: (i) smachtbhannaí spriocdhírithe i gcoinne an 351 chomhalta de Dhúma Stáit na Rúise agus 27 nduine aonair eile, (ii) srianta ar chaidreamh eacnamaíoch le limistéir réigiúin Donetsk agus Luhansk na hÚcráine nach bhfuil faoi rialú rialtais, agus (iii) srianta ar rochtain na Rúise ar mhargaí agus seirbhísí caipitil agus airgeadais an Aontais ( 4 )

(10) An 25 Feabhra 2022, tháinig an Chomhairle ar chomhaontú maidir le smachtbhannaí eile i gcoinne na Rúise atá dírithe ar na nithe seo a leanas: (i) an earnáil airgeadais, (ii) na hearnálacha fuinnimh, spáis agus iompair (eitlíocht), (iii) earraí dé-úsáide, (iv) rialú onnmhairiúcháin agus maoiniú onnmhairiúcháin, (v) beartas víosaí, agus (vi) smachtbhannaí breise i gcoinne Rúisigh aonair agus i gcoinne daoine aonair eile (lena n-áirítear Bealarúisigh) ( 5 )

(11) An 28 Feabhra 2022 chinn an Chomhairle aerspás na hEorpa a chosc ar aerárthaigh na Rúise, agus ghlac sí bearta coisctheacha chun a áirithiú nach mbeidh Banc Ceannais na Rúise in ann a chúlchistí idirnáisiúnta a úsáid ar bhealaí a bhainfeadh an bonn de thionchar na mbeart a rinneadh ( 6 ) . Ghlac an Chomhairle smachtbhannaí breise i gcoinne daoine Rúiseacha freisin ( 7 )

(12) An 1 Márta 2022, ghlac an Chomhairle na bearta breise seo a leanas: (i) baineadh bainc áirithe Rúiseacha ón gcóras teachtaireachtaí SWIFT ( 8 ) , (ii) bearta i gcoinne na bréagaisnéise arna scaipeadh ag na cuideachtaí meán cumarsáide Russia Today agus Sputnik atá faoi úinéireacht Stáit na Rúise ( 9 )

(13) An 2 Márta 2022 de dheasca ról na Bealarúise maidir leis an ionsaí míleata a éascú, chinn an Chomhairle smachtbhannaí breise a thabhairt isteach ina coinne, smachtbhannaí a bhaineann leis an trádáil in earraí a úsáidtear chun táirgí tobac, táirgí mianraí, táirgí clóiríde potaisiam (“potais”), táirgí adhmaid, táirgí stroighne, táirgí iarainn agus cruach agus táirgí rubair a tháirgeadh nó a mhonarú. Thoirmeasc sí freisin onnmhairiú earraí agus teicneolaíocht dé-úsáide go dtí an Bhealarúis nó lena n-úsáid sa Bhealarúis, onnmhairí earraí agus teicneolaíocht a d’fhéadfadh cuidiú le forbairt mhíleata, theicneolaíoch, cosanta agus slándála na Bealarúise, agus onnmhairí innealra, agus cuireadh srianta ar sholáthar seirbhísí gaolmhara ( 10 ) . Ghlac an Chomhairle bearta aonair i gcoinne 22 duine aonair ón mBealarúis freisin ( 11 )

(14) An 9 Márta 2022, ghlac an Chomhairle bearta breise lena ndírítear ar earnáil airgeadais na Bealarúise, lena n-áirítear toirmeasc i dtaca le SWIFT ar thrí bhanc de chuid na Bealarúise, toirmeasc ar idirbhearta le Banc Ceannais na Bealarúise, teorainneacha ar insreabha airgeadais ón mBealarúis chuig an Aontas agus toirmeasc ar nótaí bainc atá ainmnithe in euro a sholáthar don Bhealarúis ( 12 ) . Thug an Chomhairle bearta sriantacha breise isteach freisin maidir le hearraí loingseoireachta muirí agus teicneolaíocht cumarsáide raidió a onnmhairiú chun na Rúise. Ina theannta sin, d’fhorchuir an Chomhairle bearta sriantacha ar 160 duine breise ( 13 ) . An 15 Márta 2022 ( 14 ) , tháinig an Chomhairle ar chomhaontú maidir le bearta breise earnálacha agus aonair i gcoinne na Rúise. Chinn an Chomhairle an méid seo a leanas a dhéanamh go háirithe: (i) na hidirbhearta uile le fiontair áirithe atá faoi úinéireacht an stáit a thoirmeasc, (ii) soláthar aon seirbhíse rátála creidmheasa, mar aon le rochtain ar aon seirbhís síntiúis i ndáil le gníomhaíochtaí rátála creidmheasa, d’aon duine nó eintiteas Rúiseach a thoirmeasc, (iii) cur le liosta na ndaoine a bhfuil baint acu le bonn cosanta agus tionsclaíoch na Rúise, ar a bhforchuirtear srianta onnmhairiúcháin níos déine maidir le hearraí agus teicneolaíocht dé-úsáide a d’fhéadfadh cur le feabhsú teicneolaíoch na Rúise ar a hearnáil cosanta agus slándála, (iv) infheistíochtaí nua in earnáil fuinnimh na Rúise a thoirmeasc, agus srian cuimsitheach a thabhairt isteach ar onnmhairiú trealaimh, teicneolaíochta agus seirbhísí don tionscal fuinnimh, agus (v) tuilleadh srianta trádála a thabhairt isteach maidir le hiarann agus cruach, chomh maith le só-earraí ( 15 ) . Ina theannta sin, chinn an Chomhairle smachtbhanna a chur ar olagarcaí, brústocairí agus bolscairí tábhachtacha de chuid na Rúise, agus ar phríomhchuideachtaí sna hearnálacha eitlíochta, míleata, dé-úsáide, longthógála agus tógála innealra ( 16 )

(15) An 3 Meitheamh 2022, ghlac an Comhairle an séú pacáiste smachtbhannaí ( 17 ) , i bhfianaise an chogaidh fhoghaigh leanúnaigh atá an Rúis a chur ar an Úcráin, thacaíocht na Bealarúise dó, agus na n-ainghníomhartha a thuairiscítear a bheith déanta ag fórsaí armtha na Rúise. Áirítear ar an bpacáiste an méid seo a leanas: 1) toirmeasc ar allmhairí amhola agus táirgí peitriliam scagtha ón Rúis, agus eisceachtaí teoranta ann; 2) toirmeasc SWIFT ar thrí bhanc eile de chuid na Rúise agus ar bhanc amháin de chuid na Bealarúise; agus 3) cur ar fionraí craoladh san Aontas ag trí eagraíocht eile atá faoi úinéireacht Stáit na Rúise. Ghlac an tAontas smachtbhannaí ar 65 dhuine aonair agus 18 n-eintiteas bhreise freisin. Áirítear orthu daoine aonair atá freagrach as na hainghníomhartha a rinneadh in Bucha agus in Mariupol.

(16) An 21 Iúil 2022, ghlac an Chomhairle an seachtú pacáiste, dá ngairtear freisin “pacáiste cothabhála agus ailínithe” ( 18 ) ina bhfuil na bearta breise seo a leanas: 1) toirmeasc ar allmhairiú óir, 2) ceanglais tuairiscithe neartaithe do dhaoine aonair ar forchuireadh smachtbhannaí orthu; 3) toirmisc spriocdhírithe ar onnmhairiú; 4) toirmeasc ar rochtain ar chalafoirt; 5) smachtbhannaí airgeadais; 6) slándáil bia agus fuinnimh; 7) díolúintí chun críoch míochaine agus cógaisíochta. Chuir an Aontas 54 dhuine aonair agus 10 n-eintiteas leis an liosta de na sócmhainní atá le reo.

(17) An 5 Deireadh Fómhair 2022, ghlac an Chomhairle an t-ochtú pacáiste ina bhfuil na bearta breise seo a leanas ( 19 ) : 1) daoine agus eintitis breise a liostú ar liosta na smachtbhannaí; 2) srianta a leathnú chun oblast Kherson agus oblast Zaporizhzhia a chumhdach; 3) srianta nua a chur ar allmhairí agus ar onnmhairí; 4) caidhp phraghais G7 ar ola a chur chun feidhme; 5) srianta a chur ar fhiontair atá faoi úinéireacht an stáit; 6) srianta a chur ar sheirbhísí airgeadais, seirbhísí comhairleoireachta TF agus seirbhísí gnó eile; agus 7) seachaint smachtbhannaí a dhíspreagadh.

(18) I ndlúthchomhar leis an Aontas, d’fhorchuir comhpháirtithe idirnáisiúnta smachtbhannaí freisin, go háirithe na Stáit Aontaithe, an Ríocht Aontaithe, Ceanada, an Iorua, an tSeapáin, An Chóiré Theas, an Eilvéis agus an Astráil.

1.2. Gnóthais agus teaghlaigh a ndéanann praghsanna arda gáis agus leictreachais nó suaitheadh sa soláthar fuinnimh difear dóibh

(20) Tá drochthionchar ag praghsanna fuinnimh an-ard ar an ngeilleagar agus ar chumhacht cheannaigh shaoránaigh an Aontais, go háirithe na saoránaigh is leochailí. Mheas an Banc Ceannais Eorpach go dtiocfaidh laghdú 0,1 % ar an bhfíor-OTI sa ráithe dheireanach de 2022 agus go bhfanfaidh sé gan athrú sa chéad ráithe de 2023, go príomha mar gheall ar thionchar an tsuaite sa soláthar fuinnimh, ar mhéadú sa bhoilsciú agus ar an laghdú muiníne a eascraíonn as sin ( 30 ) . Is dócha go méadóidh praghsanna arda fuinnimh an bhochtaineacht agus go ndéanfaidh siad difear d’iomaíochas gnó. Tá costais mhonaraíochta níos airde roimh thionscail dianfhuinnimh go háirithe. I gcásanna áirithe, tá gnóthais ann a bhféadfadh a ngníomhaíocht leantach san Aontas a bheith i mbaol de dheasca na méaduithe praghsanna sin, gnóthais a bheadh brabúsach murach sin, agus is dócha go mbeadh tionchar aige sin ar an bhfostaíocht.

(21) Léiríodh go bhfuil an bosca uirlisí a chuir an Coimisiún i láthair i mí Dheireadh Fómhair 2021 úsáideach, agus tá sé curtha i bhfeidhm go forleathan ag go leor Ballstát a bhfuil go leor beart glactha acu ag an leibhéal náisiúnta. Cuireadh leis an mbosca uirlisí in earrach 2022 leis an Teachtaireacht maidir le hidirghabhálacha gearrthéarmacha sa mhargadh fuinnimh agus feabhsuithe fadtéarmacha ar dhearadh an mhargaidh leictreachas ( 31 )

(22) Leis an Teachtaireacht REPowerEU rinneadh achoimre ar na bearta chun freagairt ar an ardú ar phraghsanna fuinnimh agus chun na stoic gháis a athshlánú le haghaidh an gheimhridh agus leis an bPlean REPowerEU ( 32 ) leagtar amach gníomhaíochtaí chun dlús a chur le leathadh amach an fhuinnimh in-athnuaite, an chaomhnaithe fuinnimh agus na héifeachtúlachta fuinnimh, agus chun na soláthairtí fuinnimh a éagsúlú. Má chuirtear dlús leis an aistriú chuig an ngeilleagar glas, laghdófar astaíochtaí, laghdófar an spleáchas ar bhreoslaí iontaise allmhairithe agus tabharfar cosaint ar arduithe ar phraghsanna. Leis an Rialachán maidir le Stóráil Gáis ( 33 ) leagadh síos oibleagáidí nua maidir le méideanna íosta gáis a stóráil chun an soláthar a áirithiú le haghaidh an gheimhridh atá romhainn amach, oibleagáidí lena gceanglaítear ar na Ballstáit saoráidí stórála gáis a líonadh go dtí 80 % faoin 1 Samhain 2022 agus go dtí 90 % faoin dáta céanna sna blianta ina dhiaidh sin.

(23) De réir mar a tháinig méadú ar na rioscaí maidir le slándáil an tsoláthair fuinnimh agus le suaitheadh de dheasca na géarchéime, thosaigh an tAontas ag ullmhú i gcomhair laghdú fadtréimhseach nó briseadh féideartha iomlán ar an soláthar gáis ón Rúis. Le Plean AE maidir le Laghdú Éilimh ( 34 ) , leagtar amach bearta, prionsabail agus critéir maidir le laghdú comhordaithe ar an éileamh agus tá Rialachán (AE) 2022/1369 maidir le bearta comhordaithe chun an t-éileamh ar ghás a laghdú ( 35 ) ag gabháil leis, Rialachán lena leagtar síos laghdú 15 % ar an éileamh ar ghás i ngach Ballstát mar sprioc dheonach agus lena dtugtar isteach próiseas chun sprioc cheangailteach a thionscain maidir leis an éileamh a laghdú má bhíonn gá leis sin.

(24) An 6 Deireadh Fómhair 2022 ghlac an Chomhairle Rialachán (AE) 2022/1854 maidir le hidirghabháil éigeandála chun aghaidh a thabhairt ar phraghsanna arda fuinnimh chun billí fuinnimh a laghdú le haghaidh saoránaigh agus gnólachtaí Eorpacha. I measc nithe eile, tá bearta i Rialachán (AE) 2022/1854 chun an t-éileamh ar leictreachas a laghdú, rud a chuideoidh le costais an leictreachas a ísliú le haghaidh tomhaltóirí, agus chun barrachas ioncaim na hearnála fuinnimh a athdháileadh ar na custaiméirí deiridh.

1.3. An gá atá ann le dlúthchomhordú Eorpach i leith bearta náisiúnta cabhrach

(25) Nuair a chuirtear rialú na státchabhrach san Aontas i bhfeidhm go spriocdhírithe agus go comhréireach, áirithítear go mbeidh na bearta tacaíochta náisiúnta ag cuidiú go héifeachtach leis na gnóthais agus na hoibrithe atá buailte ag an ngéarchéim atá ann faoi láthair. Le rialú na státchabhrach san Aontas áirithítear freisin nach n-ilroinnfear margadh inmheánach an Aontais agus go mbeidh cothroime iomaíochta ann amach anseo. Tá sé tábhachtach go gcoinneofaí an margadh inmheánach slán chun an brú seachtrach a sheasamh agus chun rásaí fóirdheontas a sheachaint, i gcás inar bhféidir le Ballstáit le pócaí teanna níos mó a chaitheamh ná na comharsan, rud a dhéanfadh dochar don chomhtháthú laistigh den Aontas.

1.4. Bearta státchabhrach iomchuí

(26) Mar chuid d’iarracht fhoriomlán na mBallstát chun aghaidh a thabhairt ar na dúshláin a d’eascair ón staid gheopholaitiúil, leagtar amach sa Teachtaireacht seo na deiseanna atá ag na Ballstáit faoi rialacha an Aontais maidir leis an státchabhair chun an leachtacht a áirithiú mar aon le rochtain na ngnóthas ar mhaoiniú, go háirithe i gcás na FBManna atá ag dul i ngleic le dúshláin eacnamaíocha le linn na géarchéime atá ann faoi láthair, agus chun laghdú ar ídiú fuinnimh a dhreasú.

(27) Faoi mar a leagadh amach i dTeachtaireacht mhí Dheireadh Fómhair, ní hionann bearta a théann chun tairbhe tomhaltóirí neamhthráchtála fuinnimh agus státchabhair, ar choinníoll nach dtéann siad chun tairbhe earnála faoi leith ná gnóthais faoi leith go hindíreach. Is féidir leis na Ballstáit, mar shampla, íocaíochtaí sóisialta sonracha a thabhairt dóibh siúd is mó atá i mbaol, rud a d’fhéadfadh cuidiú leo a mbillí fuinnimh a íoc sa ghearrthéarma, nó is féidir leo tacaíocht a thabhairt le haghaidh feabhsuithe maidir le héifeachtúlacht fuinnimh, agus iad ag áirithiú go bhfeidhmeoidh an margadh go héifeachtach.

(28) , féadann na bearta neamhroghnacha sin a bheith i bhfoirm laghduithe ginearálta ar chánacha nó ar thobhaigh, ráta laghdaithe ar sholáthar gáis nádúrtha, leictreachais nó téimh ceantair nó costas laghdaithe líonra. A mhéid a cháilítear idirghabhálacha náisiúnta mar chabhair, féadtar a mheas go bhfuil siad comhoiriúnach le rialacha maidir le státchabhair má chomhlíonann siad ceanglais áirithe. Mar shampla, cabhair i bhfoirm laghduithe ar chánacha comhchuibhithe comhshaoil lena n-urramaítear na híosleibhéil chánachais agus na rialacha a leagtar amach sa Treoir maidir le Cánachas Fuinnimh Ní hionann bearta a théann chun tairbhe tomhaltóirí tráchtála fuinnimh agus státchabhair, ar choinníoll gur de chineál ginearálta iad na bearta sin. Mar shamplaféadann na bearta neamhroghnacha sin a bheith i bhfoirm laghduithe ginearálta ar chánacha nó ar thobhaigh, ráta laghdaithe ar sholáthar gáis nádúrtha, leictreachais nó téimh ceantair nó costas laghdaithe líonra. A mhéid a cháilítear idirghabhálacha náisiúnta mar chabhair, féadtar a mheas go bhfuil siad comhoiriúnach le rialacha maidir le státchabhair má chomhlíonann siad ceanglais áirithe. Mar shampla, cabhair i bhfoirm laghduithe ar chánacha comhchuibhithe comhshaoil lena n-urramaítear na híosleibhéil chánachais agus na rialacha a leagtar amach sa Treoir maidir le Cánachas Fuinnimh ( 36 ) agus atá i gcomhréir le forálacha Rialacháin Blocdhíolúine, féadfar í a chur chun feidhme sna Ballstáit gan réamhfhógra a thabhairt don Choimisiún ina leith.

(29) Ag féachaint do ranna 2.1 agus 2.4 den Teachtaireacht seo, féadfar cabhair a dheonú go díreach don tairbhí deiridh nó í a sheoladh trí sholáthróir fuinnimh. Má sheoltar cabhair trí sholáthróir fuinnimh, ní mór don Bhallstát a léiriú go n-oibríonn sé sásra lena gcaomhnaítear an iomaíocht idir soláthróirí agus lena n-áirithítear go gcuirtear an chabhair ar aghaidh chuig an tairbhí deiridh.

(30) Measann an Coimisiún go bhféadfadh uirlisí atá éagsúil leis na huirlisí a chumhdaítear le 2.1, 2.2 agus 2.3 den Teachtaireacht seo a bheith ag teastáil i gcás riachtanais airgeadais áirithe. D’fhéadfadh sé gurb amhlaidh a bheadh go háirithe má bhíonn an ghéarchéim atá ann faoi láthair ina cúis ní hamháin le riachtanais leachtachta ach le caillteanais nach beag a d’fhéadfadh an bonn a bhaint de chumas an tairbhí a fhiachas a sheirbhísiú agus a d’fhéadfadh riachtanais sócmhainneachta a léiriú. I gcásanna ina ndeonaítear méideanna móra cabhrach do thairbhithe aonair agus i gcás gur cosúil go mbaineann dúshlán le cumas na dtairbhithe sin a bhfiachas a sheirbhísiú, ar bhonn a gcumais tuillimh roimhe seo, féadfaidh na Ballstáit smaoineamh ar fhaisnéis a iarraidh ar na tairbhithe maidir lena gcumas tuillimh réamh-mheasta amach anseo chun leanúint den fhiachas a sheirbhísiú, d’fhonn measúnú a dhéanamh an bhféadfaidh úsáid uirlisí éagsúla, amhail tacaíocht sócmhainneachta, a bheith níos leormhaithe chun aghaidh a thabhairt ar a riachtanais airgeadais, nó an bhféadfaidh sí éirí níos leormhaithe.

(31) I gcásanna sonracha ( 37 ) , féadfaidh na Ballstáit a mheas go dteastaíonn tacaíocht sócmhainneachta ó ghnóthais a ndéanann an ghéarchéim atá ann faoi láthair an-difear dóibh, tacaíocht sócmhainneachta nach féidir a sholáthair go leordhóthanach trí fhoinsí príobháideacha amháin. I gcás inar scorfadh gnóthais d’oibríochtaí, nó go laghdóidís a gcuid oibríochtaí, gan an tacaíocht sócmhainneacht sin agus i gcás ina gcuirfeadh scor d’oibríochtaí nó laghdú oibríochtaí margaí fuinnimh nó margaí eile a bhfuil tábhacht shistéamach leo don gheilleagar (nó do shlándáil agus athléimneacht an mhargaidh inmheánaigh) i mbaol, d’fhéadfaí a mheas go bhfuil an tacaíocht sócmhainneachta sin comhoiriúnach ar bhonn Airteagal 107(3)(b) CFAE.

(32) Measann an Coimisiún go bhfuil na prionsabail ghinearálta seo a leanas ábhartha go háirithe sa mheasúnú de réir an cháis a bhfuil gá leis: a. ní mór an chabhair a bheith riachtanach, iomchuí agus comhréireach (38) chun imeacht tobann na ngnóthas sin ón margadh a sheachaint agus in aon chás níor cheart di dul thar an íosmhéid is gá chun a n-inmharthanacht a áirithiú; b. cuideachta ar le grúpa gnó níos mó í nó atá á glacadh ar láimh aige, níl sí incháilithe do chabhair, seachas i gcás inar féidir a léiriú nach de thoradh ar leithdháileadh treallach costas laistigh den ghrúpa iad deacrachtaí na cuideachta, agus go bhfuil na deacrachtaí ró-thromchúiseach chun go ndéileálfadh an grúpa féin leo. Sna cásanna sin, de ghnáth éileofar ranníocaíocht shubstaintiúil ón ngrúpa le costais na mbeart sócmhainneachta; c. ní mór státchabhair a dheonú ar théarmaí lena dtugtar cúiteamh réasúnta don Stát amhail sciar iomchuí de ghnóthachain amach anseo i luach an tairbhí, i bhfianaise an mhéid cothromais Stáit a chuirtear isteach i gcomparáid le cothromas na cuideachta atá fágtha tar éis na caillteanais a chur san áireamh, lena n-áirítear caillteanais intuartha murach an beart cabhrach; d. i gcás ina nglacann an chabhair foirm fofhiachais nó ionstraimí caipitil hibrideacha eile, ní mór do chúiteamh foriomlán na n-ionstraimí sin saintréithe na hionstraime arna roghnú a chur san áireamh go leormhaith, lena n-áirítear a leibhéal fo-ordaithe agus gach módúlacht íocaíochta; e. beidh gá le bearta iomaíochta iomchuí i gcomhréir leis na prionsabail a leagtar amach i dTreoirlínte maidir le Teacht i gCabhair agus Athstruchtúrú 2014 (39). Ar bhonn sainiúlachtaí gach cáis a d’fhéadfadh a bheith ann agus ar an timpeallacht iomaíochta ábhartha, d’fhéadfadh sé go mbeadh gá le dífheistiú sócmhainní mar bheart cúiteach freisin. Thairis sin, beidh gá le bearta iompraíochta, lena n-áirítear gealltanais lena n-áirithítear toirmeasc éifeachtach ar íocaíochtaí bónais nó ar íocaíochtaí inathraithe eile, íocaíocht díbhinne, agus éadálacha; f. i gcás gach tairbhí, ní mór do na Ballstáit tabhairt faoi mheasúnú inmharthanachta fadtéarmaí agus, i gcás ina measann an Coimisiún gur iomchuí, laistigh de thréimhse shonraithe ní mór dóibh fógra a thabhairt don Choimisiún faoi phlean athstruchtúrúcháin i gcomhréir leis na Treoirlínte maidir le Teacht i gCabhair agus Athstruchtúrú lena fhormheas.

(33) Iarrtar ar na Ballstáit féachaint an bhféadfaí, ar bhealach neamh-idirdhealaitheach, ceanglais a leagan síos a bhaineann le cosaint an chomhshaoil nó le cinnteacht an tsoláthair chun cabhair a dheonú faoi roinn 2.4 den Teachtaireacht seo. D’fhéadfadh sé sin, mar shampla, a bheith sna foirmeacha seo a leanas ( 40 ) a. Ceangal a chur ar an tairbhí sciar áirithe den ídiú fuinnimh a shásamh le fuinneamh in-athnuaite, e.g. trí chomhaontuithe ceannaigh cumhachta nó trí infheistíochtaí díreacha i nginiúint fuinnimh ó fhuinneamh in-athnuaite; b. Infheistíochtaí in éifeachtúlacht fuinnimh a éileamh, d’fhonn an t-ídiú fuinnimh a laghdú i gcoibhneas leis an aschur eacnamaíoch e.g. tríd an ídiú a laghdú i gcás próisis táirgthe, téimh nó iompair, go háirithe trí bhearta lena gcuirtear chun feidhme moltaí ó iniúchtaí fuinnimh arna ndéanamh de bhun Airteagal 8(2) nó (4) agus Iarscríbhinn VI a ghabhann le Treoir 2012/27/AE; c. Infheistíochtaí a éileamh chun ídiú gáis nádúrtha a laghdú nó a éagsúlú, e.g. trí bhearta um leictriú a bhaineann úsáid as foinsí in-athnuaite fuinnimh nó trí réitigh chiorclacha amhail athúsáid dramhghás; d. Solúbthacht infheistíochtaí a éileamh, le gur fusa a bheidh sé próisis ghnó a chur in oiriúint do chomharthaí praghais ar mhargaí leictreachais.

(34) Féadfaidh na Ballstáit cabhair a dheonú freisin chun an díobháil a rinne tarluithe eisceachtúla a chúiteamh faoi Airteagal 107(2)(b) CFAE. An státchabhair sin arb é is aidhm di an díobháil a tharlaíonn go díreach de dheasca na dtarluithe eisceachtúla atá ann faoi láthair maidir le hionsaí na Rúise ar an Úcráin a mhaolú, féadfaidh sí iarmhairtí díreacha áirithe a chumhdach freisin, iarmhairtí a bhaineann leis na smachtbhannaí eacnamaíocha a forchuireadh nó leis na frithbhearta a dhéanann difear diúltach don tairbhí i ndáil lena ghníomhaíocht eacnamaíoch a shaothrú nó i ndáil le cuid shonrach agus inscartha dá ghníomhaíocht eacnamaíoch a shaothrú.

(35) Damáiste arna dhéanamh go díreach de dheasca laghduithe sainordaitheacha ar thomhaltas gáis nádúrtha nó leictreachais a bhféadfadh sé gur ghá do na Ballstáit iad a chur i bhfeidhm, féadfar é a mheas faoi Airteagal 107(2)(b) CFAE, ar choinníoll nach ndéanfar róchúiteamh.

(36) Ní mór do na Ballstáit fógra a thabhairt faoi na bearta cabhrach sin agus measúnóidh an Coimisiún iad go díreach faoi Airteagal 107(2)(b) CFAE. Féadfar an cabhair sin a dheonú do ghnóthais atá i gcruachás.

(37) I gcomhréir le Rialachán (AE) 2022/1369 maidir le bearta comhordaithe maidir le laghdú ar éileamh ar ghás ( 41 ) , féadfaidh na Ballstáit breithniú a dhéanamh ar bhearta iomchuí chun dreasachtaí a chur ar fáil chun an t-éileamh ar ghás nádúrtha a laghdú go deonach. I gcás ina mbeartóidh na Ballstáit na dreasachtaí sin a thabhairt isteach i gcomhthéacs na géarchéime atá ann faoi láthair, déanfaidh an Coimisiún measúnú ar na bearta sin go díreach faoi Airteagal 107(3)(b) CFAE. Cé go mbeidh gá le measúnú de réir an cháis chuige sin, measann an Coimisiún go bhfuil na gnéithe seo a leanas ábhartha go háirithe: a. úsáid phróisis iomaíoch bunaithe ar chritéir thrédhearcacha chun conradh a dhéanamh maidir le méideanna le haghaidh laghdú deonach ar éileamh; b. an easpa srianta foirmiúla ar thrádáil nó sreabha trasteorann; c. teorannú na ndreasachtaí lena mbaineann go laghduithe ar éileamh amach anseo a théann thar na dreasachtaí sin a dtabharfadh an tairbhí fúthu gan beann ar an mbeart; d. laghdú láithreach ar an éileamh gáis comhiomlán deiridh sa Bhallstát lena mbaineann agus seachaint athraithe ar an éileamh ar ghás nádúrtha amháin.

(38) Féadfaidh na Ballstáit breithniú a dhéanamh freisin ar bhearta chun líonadh saoráidí stórála gáis a dhreasú sa mhéid nach dtugann an margadh dreasachtaí sin a dhéanamh go leormhaith. I gcás ina mbeartóidh na Ballstáit dreasachtaí a dheonú maidir le saoráidí stórála gáis a líonadh i gcomhthéacs na géarchéime atá ann faoi láthair, déanfaidh an Coimisiún measúnú ar na dreasachtaí sin go díreach faoi Airteagal 107(3)(b) CFAE ( 42 ) . Cé go mbeidh gá le measúnú de réir an cháis chuige sin, measann an Coimisiún go bhfuil na gnéithe seo a leanas ábhartha go háirithe: a. úsáid phróisis iomaíoch bunaithe ar chritéir thrédhearcacha chun an chabhair a íoslaghdú; b. an easpa srianta ar thrádáil nó sreabha trasteorann; c. coimircí a bheith ann chun an róchúiteamh a sheachaint; d. comhlíonadh na n-oibleagáidí agus na gcoinníollacha maidir le saoráidí stórála gáis a líonadh agus an líonadh sin a dhreasú, oibleagáidí agus coinníollacha a leagtar amach in Airteagal 6a go hAirteagal 6d de Rialachán (AE) 2017/1938 (43), go háirithe na coinníollacha maidir le bearta tacaíochta a leagtar amach in Airteagal 6b, míreanna (2) agus (3).

(39) Save gas for a safe winter [Coigil gás le haghaidh geimhreadh sábháilte] Ar bhonn cás ar chás measfaidh an Coimisiún cabhair riachtanach, chomhréireach agus iomchuí fhéideartha, i gcomhréir leis an Teachtaireacht ón gCoimisiún dar teideal[Coigil gás le haghaidh geimhreadh sábháilte] ( 44 ) agus i gcomhréir leis na pleananna éigeandála náisiúnta um shlándáil an tsoláthair gáis, chun saoráidí a oiriúnú a rannchuideoidh le breosla carbóin eile níos truaillithe a chur in ionad gáis, go ceann tréimhse theoranta ama. Ba cheart an cion astaíochtaí is ísle is féidir a bheith ag aon bhreosla carbóin malartacha eile den chineál sin, agus ba cheart an chabhair a bheith faoi réir iarrachtaí éifeachtúlachta fuinnimh agus ní mór di éifeachtaí glasála fadtéarmacha i ndiaidh na géarchéime a sheachaint, i gcomhréir le cuspóirí aeráide an Aontais. Féadfar na bearta sin a dhíriú ar an ídiú gáis a laghdú ar bhonn réamhghabhálach nó ar fhreagairt do laghduithe sainordaitheacha ar an éileamh ar ghás nádúrtha, seachas má dhéantar cúiteamh ar bhealach eile ( 45 )

(40) I bhfianaise na ndúshlán atá ann maidir le hearraí a iompar go dtí an Úcráin agus uaithi, ar bhonn cás ar chás measfaidh an Coimisiún cabhair fhéideartha le haghaidh árachas nó athárachas maidir le hiompar earraí go dtí an Úcráin agus uaithi. I measc nithe eile, beidh ar na Ballstáit a léiriú nach bhfuil an t-árachas nó an t-athárachas ar fáil ar chor ar bith nó go bhfuil sé ar fáil ag rátaí atá i bhfad níos airde ná mar a bhí roimh ionradh na Rúise ar an Úcráin.

(41) Ní thagann iompar daoine easáitithe agus ábhair dhaonnúil, i bprionsabal, faoi rialacha an Aontais maidir le státchabhair, fad a bhíonn an Stát ag gníomhú dó i bhfeidhmiú cumhachtaí poiblí (seachas gníomhaíocht eacnamaíoch a dhéanamh) agus fad nach gceannaítear na seirbhísí iompair ar leibhéal atá os cionn phraghas an mhargaidh.

(42) Cabhair a dheonaíonn na Ballstáit do ghnóthais faoin Teachtaireacht seo, cabhair a sheoltar trí institiúidí creidmheasa mar idirghabhálaithe airgeadais, rachaidh sí chun tairbhe na ngnóthas sin go díreach. Féadfaidh sí buntáiste neamhdhíreach a bhronnadh ar na hidirghabhálaithe airgeadais, áfach. Mar sin féin, faoi choimircí ranna 2.2 agus 2.3, níl de chuspóir ag na buntáistí neamhdhíreacha sin inmharthanacht, leachtacht nó sócmhainneacht na n-institiúidí creidmheasa a chaomhnú ná a athbhunú. Dá thoradh sin, ní cháileofaí an chabhair sin mar thacaíocht airgeadais phoiblí urghnách faoi Threoir 2014/59/AE ó Pharlaimint na hEorpa agus ón gComhairle (an Treoir maidir le Téarnamh agus Réiteach na mBanc) ( 46 ) ná faoi Rialachán (AE) 806/2014 ó Pharlaimint na hEorpa agus ón gComhairle (Rialachán an tSásra Réitigh Aonair) ( 47 ) , agus ní mheasúnófaí í faoi na rialacha maidir le státchabhair is infheidhme i leith na hearnála baincéireachta ( 48 )

(43) Cabhair a dheonódh Ballstáit d’institiúidí creidmheasa faoi Airteagal 107(2)(b) CFAE chun díobháil a bhain dóibh go díreach mar gheall ar an ngéarchéim atá ann faoi láthair a chúiteamh agus nach ndeonófaí chun inmharthanacht, leachtacht nó sócmhainneacht institiúide ná eintitis a chaomhnú ná a athbhunú, ní cháileofaí an chabhair sin mar thacaíocht airgeadais phoiblí urghnách faoin Treoir maidir le Téarnamh agus Réiteach na mBanc ná faoi Rialachán an tSásra Réitigh Aonair, agus ní mheasúnófaí í faoi na rialacha maidir le státchabhair is infheidhme i ndáil leis an earnáil baincéireachta ( 49 )

(44) Dá dtarlódh sé de dheasca na géarchéime atá ann faoi láthair agus na smachtbhannaí a bhforchuirtear i ndáil leis an ionsaí sin, go mbeadh gá ag na hinstitiúidí airgeadais le tacaíocht airgeadais phoiblí urghnách (féach Airteagal 2(1)(28) den Treoir maidir le Téarnamh agus Réiteach na mBanc agus Airteagal 3(1)(29) de Rialachán an tSásra Réitigh Aonair) i bhfoirm leachtachta, athchaipitlithe, nó birt maidir le sócmhainní bearnaithe, ní mór measúnú an gcomhlíonann an beart coinníollacha Airteagal 32(4)(d)(i), (ii) nó (iii) den Treoir maidir le Téarnamh agus Réiteach na mBanc agus Airteagal 18(4)(d)(i), (ii) nó (iii) de Rialachán an tSásra Réitigh Aonair. I gcás ina gcomhlíontar na coinníollacha sin, ní mheasfaí go mbeadh an institiúid creidmheasa a gheobhadh an tacaíocht airgeadais phoiblí urghnách sin i mbéal cliseadh nó ar dóigh dó cliseadh.

(45) A mhéid a thugann na bearta sin aghaidh ar fhadhbanna a bhaineann le hionsaí na Rúise ar an Úcráin agus na smachtbhannaí a forchuireadh i ndáil leis an ionsaí sin, mheasfaí go dtagann siad faoi phointe 45 de Theachtaireacht Baincéireachta 2013 ( 50 ) , teachtaireacht ina leagtar amach eisceacht ar an gceanglas i ndáil le comhroinnt ualaigh maidir le scairshealbhóirí agus creidiúnaithe sóisearacha.

(46) Cabhair a dheonaítear faoin Teachtaireacht seo, ní bheidh athshocrú gníomhaíochta táirgthe nó gníomhaíochta eile de chuid an tairbhí ó thír eile in LEE go críoch an Bhallstáit a dheonaíonn an chabhair ina choinníoll di. Dealraíonn sé go mbeadh an coinníoll sin díobhálach don mhargadh inmheánach. Tá an méid sin beag beann ar líon iarbhír na bpost a gcaillfí le linn don tairbhí a bheith ag cur faoi in LEE.

(47) Ní dheonófar cabhair faoin Teachtaireacht seo do ghnóthais atá faoi smachtbhannaí arna nglacadh ag an Aontas, lena n-áirítear na nithe seo a leanas ach gan a bheith teoranta dóibh: a. daoine, eintitis nó comhlachtaí arna n-ainmniú go sonrach sna gníomhartha dlí lena bhforchuirtear na smachtbhannaí sin; b. gnóthais atá faoi úinéireacht nó faoi rialú daoine, eintiteas nó comhlachtaí a bhfuil na smachtbhannaí arna nglacadh ag an Aontas dírithe orthu; nó c. gnóthais atá gníomhach i dtionscail a bhfuil smachtbhannaí arna nglacadh ag an Aontas dírithe orthu, a mhéid a bhainfeadh an chabhair an bonn de chuspóirí na smachtbhannaí lena mbaineann.

1.5. Infheidhmeacht Airteagal 107(3)(b) CFAE

(48) De bhun Airteagal 107(3)(b) CFAE féadfaidh an Coimisiún a dhearbhú go bhfuil sé comhoiriúnach le cabhair an mhargaidh inmheánaigh “suaitheadh tromchúiseach i ngeilleagar Ballstáit a leigheas”. Sa chomhthéacs sin, rialaigh cúirteanna an Aontais nach mór don suaitheadh tionchar a bheith aige ar gheilleagar iomlán an Bhallstáit lena mbaineann nó ar chuid thábhachtach den gheilleagar sin, agus ní hamháin tionchar a bheith aige ar an ngeilleagar i gceann amháin dá chuid réigiún nó i gcodanna dá chríoch. Thairis sin, tá sé sin i gcomhréir leis an ngá atá le léirmhíniú beacht a dhéanamh ar aon fhoráil eisceachtúil amhail Airteagal 107(3)(b) CFAE ( 51 ) . Chuir an Coimisiún an léirmhíniú sin i bhfeidhm go comhsheasmhach ina phróiseas cinnteoireachta ( 52 )

(49) Leis an ionsaí a rinne an Rúis ar an Úcráin, leis na smachtbhannaí arna bhforchur ag an Aontas nó ag a chomhpháirtithe idirnáisiúnta agus na frithbhearta arna ndéanamh, mar shampla ag an Rúis, measann an Coimisiún gur cruthaíodh éiginnteachtaí suntasacha eacnamaíocha, gur cuireadh isteach ar shreabha trádála agus ar shlabhraí soláthair agus gur tháinig méaduithe móra eisceachtúla ar phraghsanna, méaduithe nach raibh coinne leo, go háirithe ar phraghsanna gáis nádúrtha agus leictreachais, ach ar phraghsanna ábhar ionchuir agus amhábhar agus earraí príomhúla eile freisin, lena n-áirítear san earnáil agraibhia. I dteannta a chéile, tá na héifeachtaí sin ina gcúis le suaitheadh tromchúiseach ar an ngeilleagar sna Ballstáit uile. Bíonn éifeachtaí díreacha nó indíreacha ag suaitheadh sa slabhra soláthair agus ag an méadú ar an éiginnteacht, agus bíonn tionchar acu ar go leor earnálacha. Ina theannta sin, bíonn tionchar ag ardú ar phraghsanna fuinnimh ar nach mór gach gníomhaíocht eacnamaíoch i ngach Ballstát. Dá réir sin, measann an Coimisiún go mbíonn tionchar ag suaitheadh tromchúiseach eacnamaíoch ar réimse leathan earnálacha eacnamaíocha i ngach Ballstát. Ar an mbonn sin, measann an Coimisiún gurb iomchuí na critéir a leagan síos chun measúnú a dhéanamh ar bhearta státchabhrach a fhéadfaidh na Ballstáit a ghlacadh chun an suaitheadh tromchúiseach sin a leigheas.

(50) Tá bonn cirt faoi leith le státchabhair agus is féidir a dhearbhú go bhfuil sí comhoiriúnach leis an margadh inmheánach ar bhonn Airteagal 107(3)(b) CFAE, ar feadh tréimhse teoranta, más rud é go réitíonn sí an ganntanas leachtachta a bhfuil gnóthais ag dul i ngleic leis, gnóthais ar a bhfuil tionchar díreach nó indíreach ag suaitheadh tromchúiseach an gheilleagair arb é fogha míleata na Rúise faoin Úcráin is cúis leis, ag na smachtbhannaí arna bhforchur ag an Aontas nó ag a chomhpháirtithe idirnáisiúnta; agus ag na frithbhearta eacnamaíocha arna ndéanamh, mar shampla ag an Rúis.

(51) Sa Teachtaireacht seo leagann an Coimisiún amach na critéir don mheasúnú comhoiriúnachta a chuirfidh sé i bhfeidhm i bprionsabal maidir leis an gcabhair a dheonóidh na Ballstáit sa chomhthéacs sin faoi Airteagal 107(3)(b) CFAE. Dá bhrí sin, ní mór do na Ballstáit a thaispeáint, maidir leis na bearta státchabhrach a chuirtear in iúl don Choimisiún agus a thagann faoi raon feidhme na Teachtaireachta seo, go bhfuil na bearta sin riachtanach, iomchuí agus comhréireach chun suaitheadh tromchúiseach i ngeilleagar an Bhallstáit lena mbaineann a leigheas agus go bhfuil ceanglais uile na Teachtaireachta seo á gcomhlíonadh.

(52) Bearta státchabhrach a dtugtar fógra ina leith agus a ndéantar measúnú orthu faoin Teachtaireacht seo, tá siad ceaptha chun tacú le gnóthais atá gníomhach san Aontas, gnóthais ar a bhfuil tionchar ag fogha míleata na Rúise agus/nó ag iarmhairtí na smachtbhannaí eacnamaíocha arna bhforchur agus na bhfrithbheart díoltach arna ndéanamh, mar shampla ag an Rúis. Ní fhéadfar aon úsáid a bhaint as na bearta cabhrach chun an bonn a bhaint de na héifeachtaí a bheartaítear le smachtbhannaí arna bhforchur ag an Aontas nó ag a chomhpháirtithe idirnáisiúnta agus ní mór dóibh a bheith i gcomhréir iomlán le rialacha frith-imchéimniúcháin na rialachán is infheidhme ( 53 ) . Thar aon ní eile, maidir le daoine nádúrtha nó le heintitis atá faoi réir na smachtbhannaí, ní mór a sheachaint go mbainfidís tairbhe dhíreach nó indíreach as na bearta sin ( 54 )

(53) de minimis Féadfar bearta státchabhrach a thagann faoi raon feidhme na Teachtaireachta seo a charnadh lena chéile i gcomhréir leis na ceanglais i ranna sonracha na Teachtaireachta seo. Féadfar bearta státchabhrach a chumhdaítear leis an Teachtaireacht seo a charnadh le cabhair faoi Rialacháin ( 55 ) nó le cabhair faoi na Rialacháin Bhlocdhíolúine ( 56 ) , ar choinníoll go ndéantar forálacha na Rialachán sin agus rialacha na Rialachán sin maidir le carnadh a urramú. Féadfar bearta státchabhrach a chumhdaítear leis an Teachtaireacht seo a charnadh le cabhair a dheonaítear faoin gCreat Sealadach maidir le COVID-19 ( 57 ) , ar choinníoll go ndéantar na rialacha maidir le carnadh a bhaineann le gach ceann acu a urramú. Nuair a dheonaíonn Ballstáit iasachtaí nó ráthaíochtaí don tairbhí céanna faoin gCreat Sealadach maidir le COVID-19 agus faoin Teachtaireacht seo freisin agus nuair a ríomhtar méid foriomlán phríomhshuim na hiasachta ar bhonn riachtanais leachtachta fhéindearbhaithe an tairbhí, ní mór do na Ballstáit a áirithiú nach gcumhdófaí na riachtanais leachtachta sin le cabhair ach aon uair amháin. Ar an gcaoi chéanna, maidir le cabhair faoin Teachtaireacht seo, féadfar í a charnadh le cabhair faoi Airteagal 107(2)(b) CFAE ach ní fhéadfar róchúiteamh a dhéanamh ar an díobháil a bhain don tairbhí.

2. BEARTA SEALADACHA STÁTCHABHRACH

2.1. Méideanna teoranta cabhrach

(54) Lasmuigh de na féidearthachtaí atá ann faoi láthair agus atá bunaithe ar Airteagal 107(3)(c) CFAE, féadfaidh réiteach iomchuí, riachtanach agus spriocdhírithe a bheith i gceist má thugtar méideanna teoranta cabhrach go sealadach do ghnóthais ar a bhfuil tionchar ag ionsaí na Rúise i gcoinne na hÚcráine agus/nó na smachtbhannaí a forchuireadh nó na frithbhearta díoltacha a rinneadh mar fhreagairt orthu.

(55) Measfaidh an Coimisiún an státchabhair sin a bheith comhoiriúnach leis an margadh inmheánach ar bhonn Airteagal 107(3)(b) CFAE, ar choinníoll go gcomhlíonfar na coinníollacha uile seo a leanas (leagtar amach na forálacha sonracha le haghaidh earnáil na talmhaíochta príomhúla, earnáil an iascaigh agus earnáil an dobharshaothraithe i bpointe 56): a. Nach sáróidh an chabhair fhoriomlán EUR 2 mhilliún in aghaidh an ghnóthais ag tráth ar bith (58). Féadfar an chabhair a dheonú i bhfoirm deontais dhíreacha, buntáistí cánach agus íocaíochta nó foirmeacha eile amhail airleacain inaisíoctha, ráthaíochtaí (59), iasachtaí (60) agus cothromas ar choinníoll nach sáraíonn luach ainmniúil iomlán na mbeart sin an uasteorainn fhoriomlán EUR 2 mhilliún in aghaidh an ghnóthais; is figiúirí comhlána a bheidh sna figiúirí ar fad a úsáidfear, is é sin, roimh aon asbhaint chánach nó táille eile; b. deonófar an chabhair ar bhonn scéim a bhfuil buiséad measta aici; c. deonófar an chabhair tráth nach déanaí ná an 31 Nollaig 2023 (61); d. deonófar an chabhair do ghnóthais a ndéanann an ghéarchéim difear dóibh; e. an chabhair a dheonaítear do ghnóthais atá gníomhach i bpróiseáil agus i margú táirgí talmhaíochta (62), deonaítear í ar choinníoll nach gcuirfear ar aghaidh go páirteach nó go hiomlán í chuig na táirgeoirí príomhúla agus nach socrófar í ar bhonn phraghas nó chainníocht na dtáirgí arna gcur ar an margadh ag na gnóthais lena mbaineann nó arna gceannach ó na táirgeoirí príomhúla, mura rud é, sa chás deireanach sin, nár cuireadh na táirgí ar an margadh nó gur úsáideadh iad chun críoch neamhbhia amhail driogadh, meatánú nó múiríniú ag na gnóthais lena mbaineann.

(56) De mhaolú ar phointe 55(a), beidh feidhm ag na coinníollacha sonracha seo a leanas maidir le cabhair a dheonaítear do ghnóthais atá gníomhach i dtáirgeadh príomhúil táirgí talmhaíochta, d’earnálacha iascaigh agus dobharshaothraithe, sa bhreis ar choinníollacha phointe 55(b) go (d): a. ní sháróidh an chabhair fhoriomlán ag tráth ar bith EUR 250 000 in aghaidh an ghnóthais atá gníomhach i dtáirgeadh príomhúil táirgí talmhaíochta agus EUR 300 000 in aghaidh an ghnóthais atá gníomhach in earnáil an iascaigh agus earnáil an dobharshaothraithe; (63) féadfar an chabhair a dheonú i bhfoirm deontais dhíreacha, buntáistí cánach agus íocaíochta nó foirmeacha eile amhail airleacain inaisíoctha, ráthaíochtaí (64), iasachtaí (65) agus cothromas ar choinníoll nach sáraíonn luach ainmniúil iomlán na mbeart sin an uasteorainn fhoriomlán ábhartha EUR 250 000 nó EUR 300 000 in aghaidh an ghnóthais; is figiúirí comhlána a bheidh sna figiúirí ar fad a úsáidfear, is é sin, roimh aon asbhaint chánach nó táille eile; b. cabhair do ghnóthais atá gníomhach i dtáirgeadh príomhúil táirgí talmhaíochta, níl an chabhair sin socraithe ar bhonn phraghas nó chainníocht na dtáirgí arna gcur ar an margadh; c. cabhair do ghnóthais atá gníomhach in earnálacha an iascaigh agus an dobharshaothraithe, ní bhainfidh an chabhair sin le haon cheann de na catagóirí cabhrach dá dtagraítear in Airteagal 1(1)(a) go (k), de Rialachán (AE) Uimh. 717/2014 (66).

(57) I gcás ina bhfuil gnóthas gníomhach i roinnt earnálacha a bhfuil feidhm ag uasmhéideanna éagsúla maidir leo i gcomhréir le pointe 55(a) agus le pointe 56(a), ní mór don Bhallstát lena mbaineann a áirithiú, ar bhealaí iomchuí, amhail scaradh na gcuntas, go n-urramófar an uasteorainn ábhartha do gach ceann de na gníomhaíochtaí sin agus nach sárófar an t-uasmhéid foriomlán EUR 2 mhilliún in aghaidh an ghnóthais. I gcás ina bhfuil gnóthas gníomhach go heisiach sna hearnálacha a chumhdaítear le pointe 56(a), níor cheart an t-uasmhéid foriomlán EUR 300 000 a shárú in aghaidh an ghnóthais.

(58) Maidir le bearta a dheonaítear faoin Teachtaireacht seo i bhfoirm airleacain inaisíoctha, ráthaíochtaí, iasachtaí nó ionstraimí inaisíoctha eile, féadfar iad a chomhshó i gcineálacha eile cabhrach amhail deontais, ar choinníoll go ndéanfar an comhshó faoin 30 Meitheamh 2024 ar a dhéanaí agus go gcomhlíonfar na coinníollacha sa roinn seo.

2.2. Tacaíocht leachtachta i bhfoirm ráthaíochtaí

(59) Chun rochtain ar leachtacht a áirithiú do ghnóthais a bhfuil tionchar ag an ngéarchéim atá ann faoi láthair orthu, is féidir le ráthaíochtaí poiblí maidir le hiasachtaí ar feadh tréimhse teoranta agus maidir le méid na hiasachta a bheith ina réiteach iomchuí riachtanach agus spriocdhírithe le linn na n-imthosca reatha ( 67 )

(60) Maidir leis an bpríomhshuim iasachta fholuiteach chéanna, ní fhéadfar ráthaíochtaí a dheonaítear faoin roinn seo a charnadh le cabhair a dheonaítear faoi roinn 2.3 den Teachtaireacht seo agus vice versa nó le cabhair a dheonaítear faoi ranna 3.2 nó 3.3 de Chreat Sealadach COVID-19. Féadfar ráthaíochtaí a dheonaítear faoin roinn seo a charnadh le haghaidh iasachtaí éagsúla ar choinníoll nach sáróidh méid foriomlán na hiasachta in aghaidh an tairbhí na huasteorainneacha a leagtar amach i bpointe 61(e) den Teachtaireacht seo. Féadfaidh tairbhí tairbhe a bhaint go comhthreomhar as bearta iomadúla faoin roinn seo ar choinníoll nach sáróidh méid foriomlán na n-iasachtaí in aghaidh an tairbhí na huasteorainneacha a leagtar amach i bpointe 61(e).

(61) Maidir leis an státchabhair sin atá i bhfoirm ráthaíochtaí poiblí, measfaidh an Coimisiún go bhfuil an chabhair sin comhoiriúnach leis an margadh inmheánach ar bhonn Airteagal 107(3)(b) CFAE ar na coinníollacha seo a leanas: a. Cuirtear ráthaíochtaí poiblí ar fáil i gcás iasachtaí aonair nua a thugtar do ghnóthais; b. Socraítear préimheanna ráthaíochta in aghaidh iasachtaí aonair ar íosleibhéal, rud a mhéadóidh de réir a chéile fad na méaduithe ar an iasacht ráthaithe, mar a leagtar amach sa tábla seo a leanas: An cineál faighteora Le haghaidh an 1ú bliain Le haghaidh 2ú –3ú bliain Le haghaidh 4ú -6ú bliain FBManna 25bps 50bps 100bps Fiontair mhóra 50bps 100bps 200bps c. Mar rogha malartach, féadfaidh na Ballstáit fógra a thabhairt faoi scéimeanna, agus an tábla thuas á mheas acu mar bhonn, ach trína bhféadfaí fad ráthaíochta, préimheanna ráthaíochta agus cumhdach ráthaíochta a mhodhnú do gach príomhshuim iasachta fholuiteach ar leith (mar shampla, d’fhéadfadh cumhdach ráthaíochta níos ísle fritháireamh a dhéanamh ar thréimhse níos faide nó d'fhéadfadh sé préimheanna ráthaíochta níos ísle a cheadú); féadfar préimh chomhréidh a úsáid ar feadh ré iomlán na ráthaíochta, má tá sé níos mó ná na préimheanna íosta le haghaidh an 1ú bliain a leagtar amach sa tábla thuas maidir le gach cineál tairbhí, arna choigeartú i gcomhréir le fad tréimhse ráthaíochta agus cumhdach ráthaíochta faoin mír seo; d. Deonófar an ráthaíocht faoin 31 Nollaig 2023 ar a dhéanaí; e. Ní sháróidh méid foriomlán na n-iasachtaí in aghaidh an tairbhí, dá ndeonófar ráthaíocht faoin roinn seo: i. 15 % de mheánláimhdeachas bliantúil iomlán an tairbhí sna trí thréimhse chuntasaíochta dhúnta dheireanacha (68) ; ii. 50 % de na costais fuinnimh thar an 12 mhí roimh an mí ina ndéantar an t-iarratas ar chabhair a chur isteach (69) ; nó iii. nuair a chuirfidh an Ballstát bonn cirt iomchuí ar fáil don Choimisiún lena mheasúnú (mar shampla i ndáil leis na dúshláin atá roimh an tairbhí le linn na géarchéime reatha) (70), féadfar méid na hiasachta a mhéadú: — chun na riachtanais leachtachta a chumhdach ón tráth a dheonófar iad le haghaidh an 12 mhí atá le teacht i gcás FBManna (71) agus le haghaidh an 6 mhí atá le teacht i gcás fiontair mhóra; — i gcás fiontair mhóra ar gá dóibh comhthaobhachtaí airgeadais a sholáthar le haghaidh gníomhaíochtaí trádála ar na margaí fuinnimh, chun riachtanais leachtachta arna ndíorthú ó na gníomhaíochtaí sin a chumhdach ón tráth a dheonófar iad le haghaidh an 12 mhí atá le teacht; — Ba cheart na riachtanais leachtachta a bhunú trí fhéindeimhniúchán an tairbhí (72); — Na riachtanais leachtachta a chumhdaítear cheana féin le bearta cabhrach faoin gCreat Sealadach maidir le COVID-19, ní fhéadfar iad a chumhdach le bearta a ghlactar faoin Teachtaireacht seo; f. Tá fad na ráthaíochta teoranta do thréimhse sé bliana ar a mhéad, mura ndéanfar modhnú uirthi de réir phointe 61(c), agus ní fhéadfaidh an ráthaíocht dul thar: i. 90 % de phríomhshuim na hiasachta i gcás ina n-iompróidh an institiúid chreidmheasa agus an Stát caillteanais go comhréireach agus faoi na coinníollacha céanna; nó ii. 35 % de phríomhshuim na hiasachta i gcás ina leagtar caillteanais i dtosach ar an Stát agus ina dhiaidh sin amháin ar na hinstitiúidí creidmheasa (i.e. ráthaíocht chéadchaillteanais); agus iii. sa dá chás thuas, nuair a thagann laghdú ar mhéid na hiasachta le himeacht ama, mar shampla toisc go bhfuil an iasacht á haisíoc, ní mór an méid faoi ráthaíocht a laghdú go comhréireach; g. Ar bhonn bonn cirt iomchuí a sholáthróidh an Ballstát agus de mhaolú ar phointí 61(a), 61(e), 61(f) agus 61(h), féadfar an ráthaíocht phoiblí a sholáthar mar chomhthaobhacht airgeadais neamhchistithe (73) do chontrapháirtithe lárnacha nó do chomhaltaí imréitigh chun riachtanais nua leachtachta a chumhdach a eascraíonn as an ngá comhthaobhachtaí airgeadais a sholáthar le haghaidh gníomhaíochtaí trádála imréitithe ar na margaí fuinnimh le haghaidh gnóthais fuinnimh. I gcásanna eisceachtúla féadfaidh an chumhdach le haghaidh na ráthaíochtaí neamhchistithe sin a bheith os cionn 90 %. I gcás na ráthaíochtaí neamhchistithe sin, ní mór don Bhallstát na rudaí seo a leanas a dhéanamh: i. má sháraíonn cumhdach na ráthaíochta 90 %, an gá atá le cumhdach chomh ard sin a léiriú, bunaithe ar fhianaise láidir shonrach, sin agus gealltanas a thabhairt go ndéanfaidh siad fíorú agus faireachán tráthrialta nach bhfuil na tairbhithe deiridh in ann na riachtanais leachtachta sin a chomhlíonadh trí fhoinsí eile maoiniúcháin inmheánaigh nó sheachtraigh, lena n-áirítear cabhair eile faoin Teachtaireacht seo; ii. údar a thabhairt le méid na ráthaíochtaí, méid nach bhféadfaidh a bheith níos mó, in aon chás, ná an méid chun riachtanais leachtachta an 12 mhí atá ag teacht a chumhdach, riachtanais a eascraíonn as an ngá comhthaobhachtaí airgeadais a sholáthar le haghaidh gníomhaíochtaí trádála imréitithe ar na margaí fuinnimh. Ní mór do na Ballstáit na riachtanais sin a athbhreithniú go tráthrialta; iii. údar a thabhairt leis an tréimhse a ndeonófar an ráthaíocht ina leith, tréimhse is gá a bheith teoranta don 31 Nollaig 2023 agus, in aon chás, tréimhse nach féidir a bheith níos faide ná an tréimhse ina meastar na ráthaíochtaí sin a bheith ina gcomhthaobhacht an-leachtach de réir Rialachán Tarmligthe (AE) Uimh. 153/2013 ón gCoimisiún an 19 Nollaig 2012 lena bhforlíontar Rialachán (AE) Uimh. 648/2012 ó Pharlaimint na hEorpa agus ón gComhairle maidir le caighdeáin theicniúla rialála i ndáil leis na ceanglais ar chontrapháirtithe lárnacha (74), arna leasú; iv. a léiriú conas a dhéanfaidh na coinníollacha a bhaineann leis an ráthaíocht a shlógadh aghaidh leormhaith a thabhairt ar imní ó thaobh baol morálta maidir leis an tairbhí agus an t-idirghabhálaí airgeadais. Go háirithe, baineann sé sin leis an gcoinníoll maidir leis na méideanna ráthaithe a aisghabháil ón tairbhí deiridh, coinníoll faoi nach mór an leibhéal céanna tosaíochta, nó leibhéal níos airde, a bheith ag gabháil le héilimh an Bhallstáit ar shócmhainní an tairbhí dheiridh agus a ghabhann le fiachas sinsearach agus iasachtaí eile gan íoc an tairbhí dheiridh; v. na préimheanna a chuirfear i bhfeidhm le haghaidh na ráthaíochtaí sin a léiriú, préimheanna is gá a bheith ar a laghad cothrom leis na préimheanna ráthaíochta dá dtagraítear sa tábla i bpointe 61(b) plus 200 bps agus, mura ngearrann an contrapháirtí lárnach nó an comhalta imréitigh aon ráta úis ná táille as an seasamh comhthaobhachta neamhchistithe, ní mór an bonnráta a shainmhínítear i bpointe 64(b) a chur leis; vi. a áirithiú go gcomhlíonfar pointí 61(d) agus 61(i) chomh maith. Ní bhaineann an rogha faoi phointe 61(c) le hábhar agus ní bhainfidh an ráthaíocht ach le riachtanais leachtachta a shainítear i bpointe 61(g); h. Bainfidh an ráthaíocht le hiasachtaí infheistíochta agus/nó le hiasachtaí caipitil oibre; i. Féadfar ráthaíochtaí a sholáthar go díreach do thairbhithe deiridh nó d’institiúidí creidmheasa agus d’institiúidí airgeadais eile mar idirghabhálaithe airgeadais. Ba cheart do na hinstitiúidí creidmheasa nó na hinstitiúidí airgeadais eile, a mhéid is féidir, buntáistí na ráthaíochtaí poiblí a chur ar aghaidh chuig na tairbhithe deiridh. Ní mór don idirghabhálaí airgeadais a bheith in ann a thaispeáint go n-oibríonn sé sásra lena n-áirithítear go gcuirtear na tairbhí uile ar aghaidh a mhéid is féidir do na tairbhithe deiridh i bhfoirm méideanna maoiniúcháin níos airde, punanna a bhfuil riosca níos mó ag baint leo, ceanglais chomhthaobhachta níos ísle, préimheanna ráthaíochta níos ísle nó rátaí úis níos ísle ná mar a bheadh gan na ráthaíochtaí poiblí sin.

2.3. Tacaíocht leachtachta i bhfoirm iasachtaí fóirdheonaithe

(62) Chun rochtain ar leachtacht a áirithiú do ghnóthais a bhfuil tionchar ag an ngéarchéim atá ann faoi láthair orthu, d’fhéadfadh rátaí úis fóirdheonaithe ar feadh tréimhse teoranta agus méid na hiasachta a bheith ina réiteach iomchuí riachtanach agus spriocdhírithe le linn na n-imthosca reatha.

(63) Maidir leis an bpríomhshuim iasachta fholuiteach chéanna, iasachtaí a dheonaítear faoin roinn seo ní dhéanfar iad a charnadh le cabhair a dheonaítear faoi roinn 2.2 den Teachtaireacht seo agus vice versa. Féadfar iasachtaí agus ráthaíochtaí a dheonaítear faoin Teachtaireacht seo a charnadh i gcás iasachtaí éagsúla ar choinníoll nach sáróidh méid foriomlán na n-iasachtaí in aghaidh an tairbhí na huasteorainneacha a leagtar amach i bpointe 61(e) nó i bpointe 64(e). Féadfaidh tairbhí tairbhe a bhaint go comhthreomhar as iasachtaí fóirdheonaithe iomadúla faoin roinn seo ar choinníoll nach sáróidh méid foriomlán na n-iasachtaí in aghaidh an tairbhí na huasteorainneacha a leagtar amach i bpointe 64(e).

(64) Maidir le státchabhair i bhfoirm iasachtaí fóirdheonaithe mar fhreagairt ar an ngéarchéim atá ann faoi láthair, déanfaidh an Coimisiún í a mheas mar chabhair atá comhoiriúnach leis an margadh inmheánach ar bhonn Airteagal 107(3)(b) CFAE, ar choinníoll go gcomhlíonfar na coinníollacha seo a leanas: a. Ní dheonaítear na hiasachtaí d’institiúidí creidmheasa ná d’institiúidí airgeadais eile; b. Féadfar na hiasachtaí a dheonú ar rátaí úis laghdaithe, rátaí atá cothrom ar a laghad leis an mbonnráta (IBOR 1 bhliain amháin nó a choibhéis arna fhoilsiú ag an gCoimisiún (75)) atá ar fáil an 1 Deireadh Fómhair 2022 (76) nó is infheidhme tráth a dheonófar an tacaíocht, móide na corrlaigh riosca creidmheasa mar a leagtar amach sa tábla thíos (77) An cineál faighteora Corrlach an riosca creidmheasa le haghaidh an 1ú bliain Corrlach an riosca creidmheasa le haghaidh 2ú -3ú bliain Corrlach an riosca creidmheasa le haghaidh 4ú-6ú bliain FBManna 25bps (78) 50bps (79) 100bps Fiontair mhóra 50bps 100bps 200bps c. Mar rogha mhalartach, féadfaidh na Ballstáit fógra a thabhairt faoi scéimeanna, agus an tábla thuas á mheas mar bhonn, ach trína bhféadfar aibíocht iasachta agus leibhéal na gcorrlach riosca creidmheasa a mhodhnú, mar shampla, féadfar corrlach riosca creidmheasa comhréidh a úsáid le haghaidh thréimhse iomlán na hiasachta, má tá sé níos airde ná an corrlach riosca creidmheasa íosta le haghaidh an 1ú bliain maidir le gach cineál tairbhí, arna choigeartú de réir aibíocht na hiasachta faoin mír seo (80) (81); d. Síneofar conarthaí na n-iasachtaí faoin 31 Nollaig 2023 ar a dhéanaí agus is é 6 bliana an fad uasta leo, mura ndéanfar iad a mhodhnú i gcomhréir le pointe 64(c); e. Ní sháróidh méid foriomlán na n-iasachtaí in aghaidh an tairbhí na méideanna seo a leanas: i. 15 % de mheánláimhdeachas bliantúil iomlán an tairbhí sna trí thréimhse chuntasaíochta dhúnta dheireanacha (82); nó ii. 50 % de na costais fuinnimh thar an 12 mhí roimh an mí ina ndéantar an t-iarratas ar chabhair a chur isteach (83); iii. agus údar iomchuí tugtha ag an mBallstát don Choimisiún (mar shampla i ndáil leis na dúshláin atá roimh an tairbhí le linn na géarchéime reatha) (84), féadfar méid na hiasachta a mhéadú: — chun na riachtanais leachtachta a chumhdach: ón tráth a dheonófar iad le haghaidh an 12 mhí atá le teacht i gcás FBManna (85) agus le haghaidh na 6 mhí atá le teacht i gcás fiontair mhóra; — i gcás fiontair mhóra ar gá dóibh comhthaobhachtaí airgeadais a sholáthar le haghaidh gníomhaíochtaí trádála ar na margaí fuinnimh, chun na riachtanais leachtachta arna ndíorthú ó na gníomhaíochtaí sin a chumhdach ón tráth a dheonófar iad le haghaidh an 12 mhí atá le teacht; — Ba cheart na riachtanais leachtachta a bhunú trí fhéindeimhniúchán an tairbhí (86); — Na riachtanais leachtachta a chumhdaítear cheana féin le bearta cabhrach faoin gCreat Sealadach maidir le COVID-19, ní fhéadfar iad a chumhdach faoin Teachtaireacht seo; f. Bainfidh na hiasachtaí le riachtanais infheistíochta agus/nó le hiasachtaí caipitil oibre; g. Féadfar iasachtaí a sholáthar go díreach do thairbhithe deiridh nó trí institiúidí creidmheasa agus institiúidí airgeadais eile mar idirghabhálaithe airgeadais. I gcás den sórt sin, ba cheart do na hinstitiúidí creidmheasa nó na hinstitiúidí airgeadais eile, a mhéid is féidir, buntáistí na rátaí fóirdheonaithe úis ar iasachtaí a chur ar aghaidh chuig na tairbhithe deiridh. Ní mór don idirghabhálaí airgeadais a bheith in ann a thaispeáint go n-oibríonn sé sásra lena n-áirithítear go gcuirtear na buntáistí ar aghaidh chuig na tairbhithe deiridh a mhéid is féidir gan coinníoll a chur ar dheonú iasachtaí fóirdheonaithe faoin roinn seo chun iasachtaí atá ann cheana a athmhaoiniú.

2.4. Cabhair le haghaidh costais bhreise i ngeall ar mhéaduithe fíor-thromchúiseacha ar phraghsanna gáis nádúrtha agus leictreachais

(65) Lasmuigh de na féidearthachtaí atá ann cheana atá ar fáil i gcomhréir le hAirteagal 107(3)(c) CFAE agus na féidearthachtaí a leagtar amach sa Teachtaireacht seo, d’fhéadfadh tacaíocht shealadach iarmhairtí méaduithe thar a bheith tromchúiseach ar phraghas an gháis nádúrtha agus an leictreachais a mhaolú, ar méaduithe iad arb é ionsaí na Rúise ar an Úcráin is cúis leo. Féadfar an tacaíocht sin a chur ar fáil do ghnóthais ar bhonn a n-ídiú fuinnimh i láthair na huaire nó a n-ídiú fuinnimh stairiúil. Sa chéad chás, leis an tacaíocht bheadh na gnóthais is mó a ndéantar difear dóibh in ann leanúint de ghníomhaíocht eacnamaíoch ach ba lú dreasachtaí chun fuinnimh a choigilt a bheadh i gceist léi. I bhfianaise an ghanntanais soláthairtí gáis san Aontas, tá sé tábhachtach freisin dreasachtaí a choinneáil ar bun le haghaidh laghduithe ar éileamh agus athruithe de réir a chéile i dtreo ídiú gáis a laghdú. D’fhéadfadh tacaíocht bunaithe ar an ídiú fuinnimh stairiúil dreasachtaí margaidh a choinneáil ar bun chun an t-ídiú fuinnimh a laghdú agus chun cuidiú le gnóthais déileáil le hiarmhairtí na géarchéime reatha, ar choinníoll nach ndéanfadh na tairbhithe gníomhaíochtaí táirgthe a laghdú go mór faoin leibhéal a bhfuil gá leis chun na coigiltis fuinnimh spriocdhírithe a bhaint amach agus/nó nach ndéanfaidís ach a n-ídiú a bhogadh áit éigin eile. Dá bhrí sin, iarrtar ar na Ballstáit a cheangal ar thairbhithe gealltanais leormhaithe a thabhairt chuige sin. I gcás aon tréimhse incháilithe, féadfaidh na Ballstáit scéim tacaíochta a chur ar bun ar bhonn an ídithe fuinnimh i láthair na huaire nó an ídithe fuinnimh stairiúil.

(66) Measfaidh an Coimisiún státchabhair a bheith comhoiriúnach leis an margadh inmheánach ar bhonn Airteagal 107(3)(b) CFAE, ar choinníoll go gcomhlíonfar na coinníollacha seo a leanas: a. Deonófar an chabhair tráth nach déanaí ná an 31 Nollaig 2023 (87); b. Féadfar an chabhair a dheonú i bhfoirm deontais dhíreacha, buntáistí cánach (88) agus íocaíochta nó foirmeacha eile amhail airleacain inaisíoctha, ráthaíochtaí (89), iasachtaí (90) agus cothromas ar choinníoll nach mó luach ainmniúil iomlán na mbeart sin ná an déine cabhrach agus na huasteorainneacha cabhrach is infheidhme. Is figiúirí comhlána a bheidh sna figiúirí ar fad a úsáidfear, is é sin, roimh aon asbhaint chánach nó táille eile; c. Maidir le cabhair arna deonú i bhfoirm airleacain inaisíoctha, ráthaíochtaí, iasachtaí nó ionstraimí inaisíoctha eile, féadfar í a chomhshó i gcineálacha eile cabhrach amhail deontais, ar choinníoll go ndéanfar an comhshó faoin 30 Meitheamh 2024 ar a dhéanaí; d. Deonófar an chabhair ar bhonn scéim a bhfuil buiséad measta aici. Féadfaidh na Ballstáit an chabhair a theorannú do ghníomhaíochtaí a thacaíonn le hearnálacha eacnamaíocha sonracha a bhfuil tábhacht ar leith ag baint leo don gheilleagar nó do shlándáil agus d’athléimneacht an mhargaidh inmheánaigh, agus aird á tabhairt, mar shampla, ar na critéir maidir le tosaíocht a thabhairt do chustaiméirí criticiúla neamhchosanta atá sa Teachtaireacht dar teideal “Coigil Gás le haghaidh Geimhreadh Sábháilte” (91). Mar sin féin, ní mór na teorainneacha sin a dhearadh ar bhealach leathan agus gan teorannú saorga ar thairbhithe féideartha a bheith mar thoradh orthu; e. Chun críocha na roinne seo, déantar costais incháilithe a ríomh bunaithe ar an ídiú gáis nádúrtha (lena n-áirítear mar bhunábhar), leictreachais, téimh agus fuaraithe (92) a tháirgtear go díreach ó ghás nádúrtha agus leictreachas a sholáthraíonn an tairbhí (93). Is i gcomhréir leis an bhfoirmle seo a leanas a ríomhtar an t-uaschostas incháilithe: (p(t) - p(ref) × 1.5) × q I gcás ina seasann: t do mhí áirithe, nó do thréimhse roinnt míonna as a chéile, idir an 1 Feabhra 2022 agus an 31 Nollaig 2023 ar a dhéanaí (“tréimhse incháilithe”) ref don tréimhse ón 1 Eanáir 2021 go dtí an 31 Nollaig 2021 (“tréimhse thagartha”) p(t) don mheánphraghas in aghaidh an aonaid a ídíonn an tairbhí sa tréimhse incháilithe (mar shampla, in EUR/MWh) p(ref) don mheánphraghas in aghaidh an aonaid a ídíonn an tairbhí sa tréimhse thagartha (mar shampla, in EUR/MWh) q don chainníocht a sholáthraíonn soláthróirí seachtracha agus a ídíonn an tairbhí mar thomhaltóir deiridh (94). Féadfaidh Ballstát é a shocrú mar cheann de na roghanna seo a leanas: — q(t), i.e. ídiú an tairbhí le linn na tréimhse incháilithe, nó — q(ref), i.e. ídiú an tairbhí le linn na tréimhse tagartha. Ón 1 Meán Fómhair 2022 ar aghaidh, ní féidir le q a bheith níos airde ná 70 % d’ídiú an tairbhí le haghaidh na tréimhse céanna in 2021. f. Ní rachaidh an chabhair fhoriomlán in aghaidh an tairbhí thar 50 % de na costais incháilithe agus ní rachaidh an chabhair fhoriomlán in aghaidh an ghnóthais thar EUR 4 mhilliún ag tráth ar bith; g. Cabhair a dheonófar faoin roinn seo, féadfar í a charnadh le cabhair a dheonófar faoi roinn 2.1, ar choinníoll nach sárófar na huasteorainneacha cabhrach is infheidhme in aghaidh an ghnóthais faoin roinn seo. I gcás an mhéid chéanna ídithe, cabhair a dheonófar faoi roinn seo a ríomhfar ar bhonn ídiú stairiúil (q(ref)), ní fhéadfar í a charnadh le cabhair a dheonófar faoi roinn 2.7.

(67) I gcásanna áirithe, d’fhéadfadh sé go mbeadh gá le tuilleadh cabhrach le haghaidh tairbhithe a bhfuil laghdú ar a bhfeidhmiú eacnamaíoch le linn na géarchéime. Féadfaidh na Ballstáit cabhair a dheonú a sháraíonn na luachanna a ríomhadh de bhun phointe 66(f), i gcás ina gcomhlíontar na coinníollacha seo a leanas, chomh maith leis na coinníollacha i bpointí 66(a) go (e) agus (g): a. Ní rachaidh an chabhair fhoriomlán in aghaidh an tairbhí thar 40 % de na costais incháilithe agus ní rachaidh an chabhair fhoriomlán in aghaidh an ghnóthais thar EUR 100 milliún ag tráth ar bith; b. I gcás tairbhithe atá incháilithe mar “ghnó dianfhuinnimh” (95), féadfar an chabhair fhoriomlán in aghaidh an tairbhí a ardú go huasmhéid 65 % de na costais incháilithe agus ní rachaidh an chabhair fhoriomlán in aghaidh an ghnóthais thar EUR 50 milliún ag tráth ar bith. De bhreise air sin, ní mór don tairbhí laghdú 40 % ar a laghad ar EBITDA (96) (gan cabhair a áireamh) le linn na tréimhse incháilithe i gcomparáid leis an tréimhse thagartha a léiriú, sin nó EBITDA diúltach (gan cabhair a áireamh) sa tréimhse incháilithe; c. I gcás tairbhithe atá incháilithe mar “ghnó dianfhuinnimh” agus atá gníomhach in earnáil nó i bhfo-earnáil amháin nó níos mó a liostaítear in Iarscríbhinn I (97), féadfar an chabhair fhoriomlán in aghaidh an tairbhí a ardú go huasmhéid 80 % de na costais incháilithe agus ní rachaidh an chabhair fhoriomlán in aghaidh an ghnóthais thar EUR 150 milliún ag tráth ar bith. De bhreise air sin, ní mór don tairbhí laghdú 40 % ar a laghad ar EBITDA (gan cabhair a áireamh) le linn na tréimhse incháilithe i gcomparáid leis an tréimhse thagartha a léiriú, sin nó EBITDA diúltach (gan cabhair a áireamh) sa tréimhse incháilithe; d. I gcás cabhair a dheonófar faoi phointí 67(a), 67(b) agus 67(c), EBITDA an tairbhí sa tréimhse incháilithe, an chabhair fhoriomlán san áireamh, níor cheart dó dul thar 70 % dá EBITDA sa tréimhse thagartha. I gcásanna ina raibh EBITDA diúltach ann sa tréimhse thagartha, ní fhéadfaidh an chabhair a bheith ina cúis le méadú an EBITDA os cionn 0 sa tréimhse thagartha.

(68) Faoin roinn seo, féadfaidh an t-údarás deonúcháin réamhíocaíocht a dhéanamh leis an tairbhí. Agus é sin á dhéanamh aige, féadfaidh an t-údarás deonúcháin brath ar mheastacháin de na critéir incháilitheachta sa roinn seo ar choinníoll go n-urramaítear na huasteorainneacha cabhrach sa roinn seo. Bunóidh an t-údarás deonúcháin próiseas chun na ceanglais incháilitheachta agus na huasteorainneacha cabhrach ábhartha a fhíorú ex post ar bhonn sonraí iarbhír agus chun aon íocaíocht chabhrach nach gcomhlíonann na critéir incháilitheachta nó a sháraíonn na huasteorainneacha cabhrach a aisghlámadh tráth nach déanaí ná 6 mhí tar éis dheireadh na tréimhse incháilithe.

2.5. Cúnamh chun dlús a chur le leathadh amach fuinnimh in-athnuaite, stórála agus teasa in-athnuaite atá ábhartha le haghaidh REPowerEU

(69) Lasmuigh de na féidearthachtaí atá ann cheana atá ar fáil i gcomhréir le hAirteagal 107(3)(c) CFAE, i gcomhthéacs an fhogha mhíleata atá á thabhairt ag an Rúis faoin Úcráin agus Phlean REPowerEU ( 98 ) , tá sé fíor-riachtanach dlús a chur le hinfhaighteacht fuinnimh in-athnuaite, agus a infhaighteacht a leathnú, ar bhealach costéifeachtach d’fhonn an spleáchas ar allmhairiúcháin de bhreoslaí iontaise de chuid na Rúise a laghdú go tapa agus dlús a chur leis an aistriú fuinnimh. Tá státchabhair chun dlús a chur le húsáid toillte grianfhuinnimh, toillte cumhachta gaoithe, toillte fuinnimh gheoiteirmigh, stórála leictreachais agus teirmeastórála, teasa in-athnuaite agus le táirgeadh hidrigine in-athnuaite agus bithgháis agus bithmheatáin ó dhramhaíl agus iarmhair ina cuid de réiteach iomchuí, riachtanach, spriocdhírithe chun an spleáchas ar bhreoslaí iontaise allmhairithe a laghdú sa chomhthéacs reatha. I bhfianaise an ghéarghá le cur chun feidhme pras tionscadal a chuireann dlús le leathadh amach fuinnimh in-athnuaite, stórála agus teasa in-athnuaite a áirithiú, tá údar cuí ar bhonn sealadach le simplithe áirithe chun bearta tacaíochta a chur chun feidhme.

(70) Cabhair chun leictreachas ó fhoinsí in-athnuaite, hidrigin in-athnuaite, bithghás agus bithmheatán ó dhramhaíl agus iarmhair, stóráil leictreachais agus teirmeastóráil agus teas in-athnuaite a chur chun cinn, measfaidh an Coimisiún an chabhair sin a bheith comhoiriúnach leis an margadh inmheánach ar bhonn Airteagal 107(3)(c) CFAE ar choinníoll go gcomhlíonfar na coinníollacha seo a leanas: a. deonaítear an chabhair le haghaidh ceann amháin de na rudaí seo a leanas: i. giniúint grianfhuinnimh fhótavoltaigh nó grianfhuinnimh eile; ii. giniúint leictreachais cumhachta gaoithe; iii. giniúint fuinnimh gheoiteirmigh; iv. stóráil leictreachais nó teirmeastóráil (i gcomhcheangal le ceann de na cineálacha eile infheistíochtaí a chumhdaítear leis an roinn seo freisin); v. táirgeadh teasa in-athnuaite, lena n-áirítear trí theaschaidéil a chomhlíonann Iarscríbhinn VII a ghabhann le Treoir (AE) 2018/2001 ó Pharlaimint na hEorpa agus ón gComhairle (99); vi. táirgeadh hidrigine in-athnuaite; vii. táirgeadh bithgháis agus bithmheatáin ó dhramhaíl agus iarmhair, i gcomhréir le critéir inbhuanaitheachta an Aontais de bhun Airteagal 29 de Threoir (AE) 2018/2001 agus Rialachán (AE) 2018/841 (100); b. féadfar scéimeanna tacaíochtaí a theorannú do theicneolaíocht amháin nó do roinnt teicneolaíochtaí faoi phointe 70(a) ach níor cheart aon teorannú nó idirdhealú saorga a bheith mar chuid díobh (lena n-áirítear i ndeonú ceadúnas, ceadanna nó lamháltas nuair a bhíonn gá leo) amhail teorannuithe de réir mhéid na dtionscadal, an tsuímh nó gnéithe réigiúnacha nó cineálacha (nó fochineálacha) an-sonrach teicneolaíochtaí laistigh de cheann de na teicneolaíochtaí dá dtagraítear i bpointe 70(a); c. deonaítear an chabhair i bhfoirm deontais dhíreacha, airleacain inaisíoctha, iasachtaí, ráthaíochtaí nó buntáistí cánach; d. deonaítear an chabhair ar bhonn scéim a bhfuil méid agus buiséad measta aici; e. deonaítear an chabhair faoin 31 Nollaig 2023 ar a dhéanaí agus ní mór na suiteálacha a bheith curtha i gcrích agus a bheith ag feidhmiú laistigh de 30 mhí tar éis dháta a deonaithe nó 36 mí tar éis dháta deonaithe na cabhrach le haghaidh suiteálacha gaoithe ón talamh agus hidrigin in-athnuaite. I gcás nach mbaintear an sprioc-am sin amach, ní mór 5 % de mhéid na cabhrach a deonaíodh a aisíoc in aghaidh na míosa, nó méid na cabhrach a laghdú faoi 5 % in aghaidh na míosa, tar éis na chéad 3 mhí de mhoill, méid a ardóidh go 10 % in aghaidh na míosa moille tar éis an séú mí, seachas más tosca nach bhfuil neart ag tairbhí na cabhrach orthu is cúis leis an moill, agus mura bhféadfaí í a thuar go réasúnta (101); f. i gcás ina ndeonaítear an chabhair i bhfoirm conarthaí le haghaidh íocaíochtaí cabhrach leanúnacha, níor cheart fad níos faide a bheith ag gabháil leis na conarthaí sin ná 20 bliana tar éis don tsuiteáil chuidithe tosú ag feidhmiú; g. deonaítear an chabhair trí phróiseas tairisceana iomaíoch atá oscailte, soiléir, trédhearcach agus neamh-idirdhealaitheach, bunaithe ar chritéir oibiachtúla a shainítear ex ante agus a íoslaghdaíonn riosca na tairisceana straitéisí. Sna critéir roghnúcháin iomlána a úsáidtear chun tairiscintí a rangú, ní mór 70 % ar a laghad a shainiú i dtéarmaí cabhair in aghaidh an aonaid cosanta comhshaoil (102) nó cabhair in aghaidh an aonaid aschuir nó toillte fuinnimh; h. níl próiseas tairisceana iomaíoch sainordaitheach nuair a dheonaítear cabhair i bhfoirm buntáistí cánach, a mhéid a dheonaítear í ar an mbealach céanna do na gnóthais incháilithe uile a oibríonn san earnáil gníomhaíochta eacnamaíche chéanna atá sa staid fhíorasach chéanna nó i staid fhíorasach atá comhchosúil i leith aidhmeanna nó cuspóirí an bhirt chabhraigh. Thairis sin, níl próiseas tairisceana iomaíoch sainordaitheach nuair nach sáraíonn an chabhair a dheonaítear in aghaidh an ghnóthais in aghaidh an tionscadail EUR 25 milliún agus nuair is tionscadail bheaga a shainítear mar a leanas iad tairbhithe na cabhrach: i. le haghaidh giniúint leictreachais, stóráil leictreachais nó teirmeastórála – tionscadail faoi bhun 1 MW de thoilleadh suiteáilte nó cothrom leis sin; ii. maidir le teicneolaíochtaí giniúna teasa agus táirgthe gáis – tionscadail faoi bhun nó cothrom le 1 MW de thoilleadh suiteáilte nó a chomhionann; iii. maidir le táirgeadh hidrigine in-athnuaite – tionscadail faoi bhun nó cothrom le 3 MW de thoilleadh suiteáilte nó a chomhionann; iv. le haghaidh táirgeadh bithgháis agus bithmheatáin ó dhramhaíl agus iarmhair – tionscadail faoi bhun nó cothrom le 25 000 tona/bliain toilleadh suiteáilte; v. le haghaidh tionscadail atá 100 % faoi úinéireacht ag FBM nó ag pobail fuinnimh in-athnuaite – tionscadail faoi bhun nó cothrom le 6 MW de thoilleadh suiteáilte; vi. le haghaidh tionscadail atá 100 % faoi úinéireacht ag fiontair bheaga agus micrifhiontair nó ag pobail fuinnimh in-athnuaite le haghaidh giniúint cumhachta gaoithe amháin – tionscadail faoi bhun nó cothrom le 18 MW de thoilleadh suiteáilte. I gcás nach ndeonaítear cabhair le haghaidh tionscadail bheaga i bpróiseas tairisceana iomaíoch, ní sháróidh an déine cabhrach 45 % den chostas infheistíochta iomlán. Féadfar an déine cabhrach a mhéadú suas le 20 pointe céatadáin i leith cabhair arna deonú do ghnóthais bheaga agus suas le 10 bpointe céatadáin i leith cabhair arna deonú do ghnóthais mheánmhéide; i. ní mór méideanna na hacmhainneachta nó na táirgeachta a lorgaítear tairiscintí ina leith a shocrú chun a áirithiú go mbeidh an próiseas tairisceana iomaíoch go héifeachtach. Ní mór don Bhallstát cruthúnas a thabhairt faoin inchreidteacht go dtiocfaidh an méid a lorgaítear tairiscintí ina leith le tairiscint fhéideartha na dtionscadal. Féadfar sin a dhéanamh le tagairt do cheantanna roimhe seo, do spriocanna teicneolaíochta sa Phlean Náisiúnta Fuinnimh agus Aeráide (103), nó trí shásra coimirce a thabhairt isteach i gcás an riosca de phróiseas tairisceana gann-suibscríofa. I gcás próisis tairisceana iomaíocha a bhíonn gann-suibscríofa arís agus arís eile, ní mór don Bhallstát leigheasanna a thabhairt isteach le haghaidh aon scéim amach anseo a chuireann sé in iúl don Choimisiún maidir leis an teicneolaíocht chéanna; j. ní mór an chabhair a dhearadh chun dreasachtaí oibriúcháin éifeachtúla agus comharthaí praghais a chaomhnú. Thairis sin, ní mór an chabhair a dhearadh ar bhealach lena bhféadfar aghaidh a thabhairt ar bhrabúis amhantair, lena n-áirítear nuair atá praghsanna leictreachais nó gáis an-ard, amhail trí mheicníocht aisghlámtha arna sainmhíniú ex ante a chur i bhfeidhm nó tríd an gcabhair a dheonú i bhfoirm conarthaí dhá threo le haghaidh difríochtaí (104); k. i gcás ina ndeonaítear an chabhair le haghaidh táirgeadh hidrigine in-athnuaite, ní mór don Bhallstát a áirithiú go dtáirgtear an hidrigin ó fhoinsí fuinnimh in-athnuaite i gcomhréir leis na modheolaíochtaí a leagtar amach le haghaidh breoslaí in-athnuaite iompair leachtacha agus gásacha de thionscnamh neamh-bhitheolaíoch i Treoir (AE) 2018/2001; l. níor cheart cabhair faoin mbeart seo a chomhcheangal le cabhair eile le haghaidh na gcostas incháilithe céanna; m. féadfar cabhair a dheonú le haghaidh infheistíochtaí ar tosaíodh oibreacha ina leith ón 20 Iúil 2022 ar aghaidh; i gcás tionscadail a tosaíodh roimh an 20 Iúil 2022, féadfar cabhair a dheonú más gá chun dlús suntasach a chur leis an infheistíocht nó chun a raon feidhme a leathnú. Sna cásanna sin, ní bheidh ach na costais bhreise i ndáil leis na n-iarrachtaí dlúis nó leis an raon feidhme leathnaithe incháilithe do chabhair; n. ní mór don chabhair an tairbhí a spreagadh chun tabhairt faoi infheistíocht, infheistíocht nach ndéanfadh sé, nó a dhéanfadh sé ar bhealach srianta nó ar bhealach eile, gan an chabhair. Measann an Coimisiún, i bhfianaise na ndúshlán eacnamaíoch eisceachtúil atá roimh ghnóthais mar gheall ar an ngéarchéim atá ann faoi láthair, gurb é a tharlódh in éagmais na cabhrach, go leanfadh tairbhithe dá ngníomhaíochtaí gan athrú, ar choinníoll nach sárú ar dhlí an Aontais a bheadh i gceist le leanúint dá ngníomhaíochtaí gan athrú; o. ní mór do na Ballstáit a áirithiú go gcomhlíonfaí an prionsabal “gan dochar suntasach a dhéanamh”.

(71) Cabhair le haghaidh uastoilleadh suiteálacha atá ann cheana féin a mhéadú gan tuilleadh infheistíochtaí a dhéanamh, measfaidh an Coimisiún í a bheith comhoiriúnach leis an margadh inmheánach ar bhonn Airteagal 107(3)(c) CFAE, ar choinníoll go gcomhlíonfar na coinníollacha seo a leanas: a. beidh an tsuiteáil atá ann cheana nasctha leis an eangach roimh an 1 Deireadh Fómhair 2022 agus thairbhigh sí de chabhair a fhormheas an Coimisiún faoi Airteagal 107(3)(c) CFAE nó atá díolmhaithe ó fhógra; b. tá gá leis an gcabhair chun uastoilleadh suiteálacha atá ann cheana féin a mhéadú d’fhonn a dtoilleadh a mhéadú suas le 1 MW nó a choibhéis in aghaidh na suiteála gan tuilleadh infheistíochtaí a dhéanamh; c. deonófar an chabhair faoin 31 Nollaig 2023 agus tiocfaidh deireadh leis an tréimhse incháilithe do thacaíocht faoin mbeart cabhrach faoin 31 Nollaig 2023; d. comhlíonfaidh an chabhair na ceanglais a leagtar síos i bpointí 70(a), 70(b), 70(c), 70(d), 70(j) agus 70(k); e. níor cheart an chabhair faoin mbeart seo a chomhcheangal le cabhair eile a thacaíonn leis an dtoilleadh breise céanna.

2.6. Cabhair le haghaidh próisis táirgthe thionsclaíocha a dhícharbónú trí leictriú agus/nó hidrigine in-athnuaite agus hidrigine leictrealaíche a chomhlíonann coinníollacha áirithe agus le haghaidh bearta éifeachtúlachta fuinnimh

(72) Lasmuigh de na féidearthachtaí atá ann cheana i gcomhréir le hAirteagal 107(3)(c) CFAE, tá státchabhair chun infheistíochtaí i ndícharbónú gníomhaíochtaí tionsclaíochta, go háirithe trí leictriú agus teicneolaíocht a úsáideann hidrigin in-athnuaite agus hidrigin leictrealaíoch a chomhlíonann coinníollacha phointe 73(h), agus i mbearta éifeachtúlachta fuinnimh in earnáil na tionsclaíochta a éascú ina cuid de réiteach iomchuí, riachtanach, spriocdhírithe chun an spleáchas ar bhreoslaí iontaise allmhairithe a laghdú i gcomhthéacs an fhogha mhíleata atá á thabhairt ag an Rúis faoin Úcráin. I bhfianaise an ghéarghá le dlús a chur leis an bpróiseas le haghaidh cur chun feidhme pras na n-infheistíochtaí sin, tá údar cuí le simplithe áirithe.

(73) Cabhair le haghaidh infheistíochtaí a bheidh ina gcúis le (i) laghdú substaintiúil ar astaíochtaí gás ceaptha teasa ó ghníomhaíochtaí tionsclaíochta a bhraitheann ar bhreoslaí iontaise faoi láthair mar fhoinse fuinnimh nó mar amhábhar, nó (ii) laghdú substaintiúil ar ídiú fuinnimh i ngníomhaíochtaí agus próisis tionsclaíochta, measfaidh an Coimisiún an chabhair sin a bheith comhoiriúnach leis an margadh inmheánach ar bhonn Airteagal 107(3)(c) CFAE ar choinníoll go gcomhlíonfar na coinníollacha seo a leanas: a. deonófar an chabhair ar bhonn scéim a bhfuil buiséad measta aici; b. i bprionsabal, níor cheart an t-uasmhéid cabhrach aonair is féidir a dheonú in aghaidh an ghnóthais a bheith níos mó ná 10 % den bhuiséad iomlán atá ar fáil le haghaidh scéim den sórt sin. Agus údar iomchuí á sholáthar ag an mBallstát don Choimisiún, féadfaidh an Coimisiún glacadh le scéimeanna lena ndéantar foráil maidir le méideanna cabhrach aonair a dheonú atá níos mó ná 10 % den bhuiséad iomlán atá ar fáil don scéim; c. deonaítear an chabhair i bhfoirm deontais dhíreacha, airleacain inaisíoctha, iasachtaí, ráthaíochtaí nó buntáistí cánach; d. ní mór don infheistíocht (105) é a chur ar a chumas don tairbhí ceann amháin nó an dá cheann de na rudaí seo a leanas a dhéanamh: (i) astaíochtaí gás ceaptha teasa díreacha óna shuiteáil tionsclaíochta a bhraitheann ar bhreoslaí iontaise faoi láthair mar fhoinse fuinnimh nó mar amhábhair a laghdú faoi 40 % ar a laghad i gcomparáid leis an staid roimh an gcabhair, trí bhíthin leictriú na bpróiseas táirgthe, nó trí úsáid hidrigine in-athnuaite agus hidrigine leictrealaíche a chomhlíonann coinníollacha phointe 73(h) thíos chun ionadaíocht a dhéanamh ar bhreoslaí iontaise; chun an laghdú ar astaíochtaí gás ceaptha teasa a fhíorú, tá astaíochtaí iarbhír ó dhóchán bithmhaise le cur san áireamh (106); (ii) an t-ídiú fuinnimh i suiteálacha tionsclaíochta i ndáil leis na gníomhaíochtaí dá dtugtar cabhair a laghdú faoi 20 % ar a laghad i gcomparáid leis an staid roimh an gcabhair (107); e. maidir le hinfheistíochtaí a bhaineann le gníomhaíochtaí a chumhdaítear faoin gCóras Trádála Astaíochta (CTA), is é toradh na cabhrach go laghdaítear astaíochtaí gás ceaptha teasa shuiteáil an tairbhí faoi bhun na dtagarmharcanna ábhartha le haghaidh leithdháileadh saor in aisce a leagtar amach i Rialachán Cur Chun Feidhme (AE) 2021/447 ón gCoimisiún (108); f. níor cheart an chabhair a úsáid chun méadú ar acmhainneacht táirgeachta foriomlán an tairbhí a mhaoiniú; g. i gcás ina ndeonófar an chabhair le haghaidh infheistíocht dícharbónúcháin tionsclaíochta a bhaineann le húsáid hidrigine in-athnuaite, ní mór don Bhallstát a áirithiú go dtairgfear an hidrigin a úsáidfear ó fhoinsí fuinnimh in-athnuaite i gcomhréir leis na modheolaíochtaí a leagtar amach le haghaidh breoslaí in-athnuaite iompair leachtacha agus gásacha de thionscnamh neamh-bhitheolaíoch i Treoir (AE) 2018/2001; h. féadfar cabhair a dheonú freisin le haghaidh infheistíocht dícharbónúcháin tionsclaíochta a bhaineann le húsáid hidrigine a tháirgtear ó leictreachas i gceann amháin de na cásanna seo a leanas: (i) ní tháirgtear an hidrigin ach le linn uaireanta nuair is gléasra giniúna leictreachais saor ó fhoinsí iontaise é an t-aonad giniúna imeallach sa chrios tairisceana ina bhfuil an leictreoir lonnaithe sna tréimhsí socraíochta éagothroime a n-ídítear an leictreachas lena linn. Hidrigin a tháirgtear le linn uaireanta nuair is gléasra giniúna leictreachais in-athnuaite é an t-aonad giniúna imeallach sa chrios tairisceana ina bhfuil an leictreoir lonnaithe sna tréimhsí socraíochta éagothroime a n-ídítear an leictreachas lena linn, agus a áiríodh mar hidrigin in-athnuaite cheana féin de réir bhrí phointe 73(g), ní féidir í a áireamh den dara huair faoin roinn seo; (ii) de rogha air sin, táirgtear hidrigin ó leictreachas a thógtar ón eangach agus táirgeann an leictreoir hidrigin ar feadh líon uaireanta lánlóid atá cothrom le líon na n-uaireanta arb iad suiteálacha a tháirgeann leictreachas saor ó fhoinsí iontaise a shocraigh praghas imeallach an leictreachais sa chrios tairisceana, nó ar feadh líon uaireanta lánlóid atá níos lú ná an líon sin; Hidrigin a tháirgtear le haghaidh líon uaireanta lánlóid atá cothrom le líon na n-uaireanta arb iad suiteálacha a tháirgeann leictreachas in-athnuaite a shocraigh praghas imeallach an leictreachais sa chrios tairisceana, nó ar feadh líon uaireanta lánlóid atá níos lú ná an líon sin, agus a áiríodh mar hidrigin in-athnuaite cheana féin de réir bhrí phointe 73(g), ní féidir í a áireamh den dara huair faoin roinn seo; (iii) de rogha air sin, ní mór don Bhallstát a áirithiú go mbainfidh an hidrigin leictrealaíoch a úsáidfear coigiltis ghás ceaptha teasa saolré 70 % ar a laghad amach i gcoibhneas le táirge comparáide breoslaí iontaise de 94 g CO2eq/MJ agus go dtiocfaidh sé ó fhoinsí saor ó iontaise. I gcomhréir le cuspóirí REPowerEU, níor cheart gurb é ídiú méadaithe breosla iontaise atá mar thoradh ar an modh a úsáidtear chun na hastaíochtaí gás ceaptha teasa a leithdháiltear ar an leictreachas a ríomh. Chun críoch na ranna seo, ní féidir a úsáid ach an sciar den hidrigin arna táirgeadh a chomhfhreagraíonn do mheánsciar an leictreachais ó ghléasraí giniúna leictreachais saor ó fhoinsí iontaise, sa tír táirgthe, arna thomhas 2 bhliain roimh an mbliain atá i gceist. An sciar den hidrigin a tháirgtear i gcomhréir leis an bpointe seo agus a chomhfhreagraíonn do mheánsciar an leictreachais ó ghléasraí giniúna leictreachais in-athnuaite, sa tír táirgthe, arna thomhas 2 bhliain roimh an mbliain atá i gceist, ní féidir í a áireamh den dara huair faoin roinn seo sa mhéid gur áiríodh í cheana féin mar hidrigin in-athnuaite de réir bhrí phointe 73(g); i. deonófar an chabhair faoin 31 Nollaig 2023 agus beidh sé faoi réir an choinníll go mbeidh an tsuiteáil nó an trealamh a bheidh le maoiniú ag an infheistíocht curtha i gcrích agus ag feidhmiú ina hiomláine laistigh de 30 mhí tar éis dháta a deonaithe nó laistigh de 36 mí tar éis dháta deonaithe na cabhrach le haghaidh infheistíochtaí a bhaineann le húsáid hidrigine in-athnuaite agus leictrealaíoch a chomhlíonann choinníollacha phointe 73(h). I gcás nach mbainfear an sprioc-am amach maidir le cur i gcrích agus tús an fheidhmithe, ní mór 5 % de mhéid na cabhrach a deonaíodh a aisíoc, nó méid na cabhrach a laghdú faoi 5 %, in aghaidh na míosa, tar éis na chéad 3 mhí de mhoill, méid a ardóidh go 10 % in aghaidh na míosa moille tar éis an séú mí, seachas más tosca nach bhfuil neart ag tairbhí na cabhrach orthu is cúis leis an moill, agus mura bhféadfaí í a thuar go réasúnta (109). I gcás ina mbainfear an sprioc-am amach maidir le cur i gcrích agus tús an fheidhmithe, féadfar cabhair i bhfoirm airleacain inaisíoctha a aistriú ina deontais; mura mbainfear, tá an t-airleacan inaisíoctha le haisíoc i dtráthchodanna bliantúla comhionanna laistigh de 5 bliana tar éis dháta deonaithe na cabhrach; j. féadfar cabhair a dheonú le haghaidh infheistíochtaí ar tosaíodh oibreacha ina leith ón 20 Iúil 2022 ar aghaidh; i gcás tionscadail a tosaíodh roimh an 20 Iúil 2022, féadfar cabhair a dheonú más gá chun dlús suntasach a chur leis an infheistíocht nó chun a raon feidhme a leathnú. Sna cásanna sin, ní bheidh ach na costais bhreise i ndáil leis na n-iarrachtaí dlúis nó leis an raon feidhme leathnaithe incháilithe do chabhair; k. níor cheart an chabhair a dheonú as caighdeáin is infheidhme de chuid an Aontais a chomhlíonadh amháin (110); l. ní mór don chabhair an tairbhí a spreagadh chun tabhairt faoi infheistíocht, infheistíocht nach ndéanfadh sé, nó a dhéanfadh sé ar bhealach srianta nó ar bhealach eile, gan an chabhair. Measann an Coimisiún, i bhfianaise na ndúshlán eacnamaíoch eisceachtúil atá roimh ghnóthais mar gheall ar an ngéarchéim atá ann faoi láthair, gurb é a tharlódh in éagmais na cabhrach, go leanfadh tairbhithe dá ngníomhaíochtaí gan athrú, ar choinníoll nach sárú ar dhlí an Aontais a bheadh i gceist le leanúint dá ngníomhaíochtaí gan athrú; m. is iad na costais incháilithe an difear idir costais an tionscadail dá dtugtar cabhair agus an coigilteas costais nó na hioncaim bhreise, i gcomparáid leis an staid in éagmais na cabhrach, thar shaolré na hinfheistíochta; n. níor cheart an déine cabhrach a bheith os cionn 40 % de na costais incháilithe. Féadfar an déine cabhrach a mhéadú suas le 10 bpointe céatadáin i leith cabhair arna deonú do ghnóthais mheánmhéide agus suas le 20 pointe céatadáin i leith cabhair arna deonú do ghnóthais bheaga. Féadfar an déine cabhrach a mhéadú suas le 15 phointe céatadáin freisin i leith infheistíochtaí lena mbainfear amach laghdú 55 % ar a laghad ar astaíochtaí gás ceaptha teasa díreacha nó laghdú 25 % ar a laghad ar ídiú fuinnimh i gcomparáid leis an staid roimh an infheistíocht (111); o. mar mhalairt ar na ceanglais a leagtar amach i bpointí 73(m) agus 73(n), féadfar an chabhair infheistíochta a dheonú trí phróiseas tairisceana iomaíoch atá oscailte, soiléir, trédhearcach agus neamh-idirdhealaitheach, bunaithe ar chritéir oibiachtúla a shainítear ex ante agus a íoslaghdaíonn riosca na tairisceana straitéisí. Sna critéir roghnúcháin iomlána a úsáidtear chun tairiscintí a rangú, ní mór 70 % ar a laghad a shainiú i dtéarmaí cabhair in aghaidh an aonaid cosanta comhshaoil (amhail EUR in aghaidh an tona de laghdú CO2, nó EUR in aghaidh an aonaid fuinnimh arna choigilt). Ní mór gur srian ceangailteach a bheidh sa bhuiséad a bhaineann leis an bpróiseas tairisceana sa dóigh gur féidir coinne a bheith leis nach bhfaighidh na tairgeoirí uile cabhair; p. ní mór an scéim a dhearadh ar bhealach lena bhféadfar aghaidh a thabhairt ar bhrabúis amhantair, lena n-áirítear nuair atá praghsanna leictreachais nó gáis nádúrtha an-ard ann, trí mheicníocht aisghlámtha arna sainmhíniú ex ante a chur i bhfeidhm; q. níor cheart cabhair faoin roinn seo a chomhcheangal le cabhair eile le haghaidh na gcostas incháilithe céanna.

2.7. Cabhair le haghaidh laghdú breise ar ídiú leictreachais

(74) Sa bhreis ar na féidearthachtaí atá ar fáil cheana i gcomhréir le hAirteagal 107(3)(c) CFAE agus na féidearthachtaí a leagtar amach sa Teachtaireacht seo, d’fhéadfadh sé go mbeadh gá le tacaíocht shealadach chun an laghdú ar ídiú leictreachais a chumhdaítear le hAirteagail 3 agus 4 de Rialachán (AE) 2022/1854 ( 112 ) a bhaint amach. D’fhéadfadh an tacaíocht sin cabhrú chun an méadú eisceachtúil ar phraghsanna leictreachais a mhaolú trí ídiú a laghdú i gcás teicneolaíochtaí giniúna leictreachais atá níos costasaí (bunaithe ar ghás faoi láthair). Dá bhrí sin, tá sé chomh tábhachtach céanna dreasachtaí a choinneáil le haghaidh laghduithe ar ídiú leictreachais atá ann cheana agus comhsheasmhacht a áirithiú leis na spriocanna laghdaithe gáis a leagtar síos i Rialachán (AE) 2022/1369 ( 113 ) . I bhfianaise na ndifríochtaí idir na Ballstáit, tá gá le treoraíocht chun a áirithiú go mbeidh solúbthacht leagtha amach ag critéir a bhfuil sé d’aidhm acu cothrom iomaíochta agus caomhnú shláine an mhargaidh aonair a áirithiú.

(75) Cabhair le haghaidh laghdú ar ídiú leictreachais, measfaidh an Coimisiún í a bheith comhoiriúnach leis an margadh inmheánach ar bhonn Airteagal 107(3)(b) CFAE, ar choinníoll go gcomhlíonfar na coinníollacha seo a leanas: a. ní mór don chabhair cúiteamh airgeadais a sholáthar sa chás go n-íoctar an cúiteamh sin as leictreachas breise nár ídíodh, agus sa chás sin amháin, i gcomparáid leis an ídiú ionchasach (“frithfhíorasach”) in aghaidh na huaire lena mbaineann agus é sin gan an próiseas tairisceana iomaíoch dá dtagraítear i bpointe 75(e) (“laghdú breise ar ídiú”). Chun an laghdú breise ar ídiú a chinneadh, is féidir modheolaíochtaí éagsúla a úsáid. Chun a áirithiú nach ndeonaítear cabhair ach chun éileamh breise a laghdú, ba cheart do na Ballstáit, i gcoitinne, dreasachtaí ó phraghsanna fuinnimh níos airde, aon dreasacht ó íocaíochtaí agus scéimeanna tacaíochta eile, dálaí aimsire agus rioscaí cearrbhachais a chur san áireamh; b. ní mór an chabhair a dhearadh sa chaoi is go gcuideoidh sí go príomha le baint amach sprice maidir le laghdú ar ídiú leictreachais a leagtar amach in Airteagail 3 agus 4 de Rialachán (AE) 2022/1854 (114). Má tá an chabhair deartha chun dul níos faide ná na spriocanna, ní mór don Bhallstát a léiriú go mbaineann buntáistí breise leis an gcabhair (mar shampla, costais laghdaithe córais fuinnimh nó ídiú laghdaithe gáis), buntáistí comhréireacha a bhfuil gá leo (115) chun suaitheadh tromchúiseach an gheilleagair a leigheas agus an margadh inmheánach á chaomhnú an tráth céanna; c. ní mór an chabhair a dheonú ar bhonn scéim a bhfuil méid agus buiséad measta aici; d. féadfar cabhair a dheonú i bhfoirmeacha éagsúla lena n-áirítear deontais dhíreacha, iasachtaí agus ráthaíochtaí; e. ní mór an chabhair a dheonú trí phróiseas tairisceana iomaíoch atá oscailte, soiléir, trédhearcach agus neamh-idirdhealaitheach, bunaithe ar chritéir oibiachtúla a shainítear ex ante agus a íoslaghdaíonn riosca na tairisceana straitéisí. Má shainaithnítear riosca róchúitimh, ní mór cabhair a dhearadh ar bhealach lena bhféadfar aghaidh a thabhairt ar bhrabúis amhantair, amhail trí shásra aisghlámtha arna shainmhíniú ex ante a chur ar bun; f. ba cheart, i bprionsabal, a bheith in ann gach bealach is féidir a úsáid sa phróiseas tairisceana iomaíoch nó sna próisis tairisceana iomaíocha chun laghdú breise ar ídiú a bhaint amach, go háirithe na bealaí seo a leanas: i. tomhaltóirí ag aistriú ídiú leictreachais nó á sheachaint; ii. stóráil taobh thiar den mhéadar, chun ídiú a laghdú le linn buaicuaireanta (mura mbeadh aon laghdú breise ar ídiú mar thoradh ar an gcabhair); agus iii. sócmhainní giniúna leictreachais taobh thiar den mhéadar nach n-úsáideann gás mar bhreosla. Féadfaidh na Ballstáit a roghnú giniúint atá bunaithe ar bhreoslaí iontaise eile a eisiamh; g. maidir le pointe 75(f), d’fhéadfaí scéimeanna a theorannú do chatagóir amháin tairbhithe nó do roinnt catagóirí tairbhithe i gceann de na himthosca seo a leanas: i. i gcás ina bhfuil difríochtaí i saintréithe (e.g. fad, minicíocht an ghníomhachtaithe) na seirbhísí is féidir le tairbhithe ionchasacha a thairiscint sa chaoi nach féidir a mheas go bhfuil tairiscintí in aghaidh MWh inchomparáide; ii. i gcás inar féidir leis na Ballstáit a léiriú don Choimisiún nach ndéanfaí an iomaíocht a shaobhadh go míchuí; nó iii. cur chun feidhme tráthúil a áirithiú (e.g. trí scéimeanna atá ann cheana a leathnú); In aon chás, níor cheart aon teorainn shaorga ná idirdhealú saorga a bheith san áireamh sna scéimeanna. I gcomhréir le hAirteagal 17 de Threoir (AE) 2019/944 (116), níor cheart scéimeanna a theorannú go míchuí do chustaiméirí sonracha ná do ghrúpaí sonracha custaiméirí, lena n-áirítear comhbhailitheoirí; h. ní mór na critéir incháilitheachta le haghaidh rannpháirtíochta sa phróiseas tairisceana iomaíoch nó sna próisis tairisceana iomaíocha a bheith trédhearcach, oibiachtúil agus neamh-idirdhealaitheach. Ní mór do thairbhithe méadrú leictreachais iomchuí (117) a bheith acu cheana féin nó gealltanas a thabhairt é a shuiteáil sula ndéanfar an laghdú breise ar ídiú a sholáthar. Féadfaidh feidhm a bheith ag ceanglas maidir le híosmhéid tairisceana do thairbhithe ar mhaithe le simpliú riaracháin; sa chás sin, níor cheart an t-íosmhéid tairisceana a bheith níos airde ná 10MW agus ní mór comhiomlánú a cheadú chun an tairseach a bhaint amach; i. chun é a chur ar a gcumas do thairbhithe a dtairiscintí a phraghsáil go cruinn, ní mór critéir shoiléire oibiachtúla a shainiú agus tuairisc a thabhairt ar an uair a ghníomhachtófar laghdú breise ar ídiú an tairbhí. Mar sin féin, d’fhéadfadh sé gur ghá coimircí leordhóthanacha — mar shampla randamú éigin ar an ngníomhachtú — a chur i bhfeidhm ionas nach gcruthófar dreasachtaí cearrbhachais amhail boilsciú saorga na gcásanna frithfhíorasacha; j. chun iarmhairtí diúltacha ar ídiú gáis a sheachaint, ba cheart do thairbhithe gealltanas a thabhairt nach dtiocfaidh méadú ar a n-ídiú gáis foriomlán mar thoradh ar a laghdú breise ar ídiú leictreachais. Ina theannta sin, i gcás cabhair lena laghdaítear ídiú leictreachais le linn buaicuaireanta, chun na tairbhí a bhaineann le leictreachas a aistriú ó bhuaicuaireanta go dtí “uaireanta seachbhuaice” (118) a bhaint amach agus ag an am céanna gan cur isteach ar an sprioc maidir leis an ídiú foriomlán leictreachais a laghdú, ba cheart do thairbhithe gealltanas a thabhairt gan níos mó ná 150 % “uaireanta seachbhuaice” den laghdú cúitithe ar ídiú leictreachais “buaicuaireanta” a ídiú; k. laistigh den phróiseas tairisceana iomaíoch, ní mór tairbhithe a roghnú bunaithe ar an gcostas aonaid is ísle den laghdú breise ar ídiú (in EUR/MWh nó a choibhéis (119)). Féadfaidh na Ballstáit critéir rangaithe bhreise a bheidh oibiachtúil, trédhearcach agus neamh-idirdhealaitheach a thabhairt isteach chun teicneolaíochtaí níos glaise a bhfuil gá leo chun tacú le baint amach chuspóirí cosanta comhshaoil an Aontais a chur chun cinn; l. ní mór an luach saothair a dheonú do gach tairbhí bunaithe ar an laghdú breise iarbhír ar ídiú a baineadh amach (seachas an laghdú breise ar ídiú a gheall an tairbhí a bhaint amach); m. ní fhéadfaidh an chabhair feidhmiú cuí an mhargaidh inmheánaigh sa leictreachas a shaobhadh go míchuí. Féadfaidh na Ballstáit an chabhair a chur ar fáil do rannpháirtíocht trasteorann; n. ní mór don laghdú breise ar ídiú a chúiteofar tarlú laistigh de thréimhse chur i bhfeidhm an Airteagail nó na nAirteagal ábhartha de Rialachán (AE) 2022/1854 (120), nó i gcás cabhair a théann níos faide ná na spriocanna sin, faoin 31 Nollaig 2023; o. is féidir carnadh a dhéanamh le bearta státchabhrach eile, fad agus a sheachnaítear an róchúiteamh trína áirithiú, mar shampla, go ndeonófar cabhair trí phróiseas tairisceana iomaíoch oscailte. In aon chás, ní féidir cabhair a dheonú má chumhdaítear léi costais incháilithe a chumhdaítear le bearta státchabhrach eile cheana féin.

3. FAIREACHÁN AGUS TUAIRISCIÚ

(76) Ní mór do na Ballstáit faisnéis ábhartha a fhoilsiú maidir le gach cabhair aonair os cionn EUR 100 000 ( 121 ) a dheonaítear faoin Teachtaireacht seo, agus os cionn EUR 10 000 ( 122 ) sna príomhearnálacha talmhaíochta agus iascaigh, ar shuíomh gréasáin cuimsitheach na státchabhrach nó ar uirlis TF an Choimisiúin ( 123 ) laistigh de 12 mhí ó thráth an deonaithe.

(77) Maidir le bearta cabhrach faoi roinn 2.4. den Teachtaireacht seo, nuair is mó ná EUR 50 mhilliún an chabhair fhoriomlán in aghaidh an ghnóthais, ní mór do na Ballstáit ceanglas a chur san áireamh ina scéimeanna nach mór don tairbhí plean a chur faoi bhráid an údaráis deonúcháin, laistigh de bhliain amháin ón tráth a dheonaítear an chabhair, plean ina sonrófar conas a laghdóidh an tairbhí lorg carbóin a ídithe fuinnimh nó conas a chuirfidh sé chun feidhme aon cheann de na ceanglais a bhaineann le cosaint an chomhshaoil nó slándáil an tsoláthair a bhfuil tuairisc orthu i bpointe 33 den Teachtaireacht seo. Beidh feidhm ag an gceanglas sin amhail ón 1 Eanáir 2023.

(78) Ní mór do na Ballstáit tuarascálacha bliantúla a chur faoi bhráid an Choimisiúin ( 124 )

(79) Ní mór do na Ballstáit a áirithiú go gcoimeádfar taifid mhionsonraithe maidir le deonú cabhrach dá bhforáiltear sa Teachtaireacht seo. Maidir le taifid den sórt sin, nach mór an fhaisnéis uile is gá a bheith iontu chun a shuíomh gur comhlíonadh na coinníollacha riachtanacha, ní mór iad a choinneáil ar feadh 10 mbliana ar dheonú na cabhrach agus ní mór iad a sholáthar don Choimisiún arna iarraidh sin dó.

(80) Féadfaidh an Coimisiún faisnéis bhreise a iarraidh maidir leis an gcabhair a deonaíodh, go háirithe chun a fhíorú ar comhlíonadh na coinníollacha a leagtar síos sa chinneadh ón gCoimisiún lena bhformheastar an beart cabhrach.

(81) Chun faireachán a dhéanamh ar chur chun feidhme na Teachtaireachta seo, féadfaidh an Coimisiún a iarraidh ar na Ballstáit faisnéis chomhiomlán a sholáthar maidir le húsáid beart státchabhrach chun suaitheadh tromchúiseach an gheilleagair a leigheas i ngeall ar an ngéarchéim atá ann faoi láthair agus ar na bearta sriantacha gaolmhara.

4. FORÁLACHA CRÍOCHNAITHEACHA

(82) Cuireann an Coimisiún an Teachtaireacht seo i bhfeidhm ón 28 Deireadh Fómhair 2022. Cuireann an Coimisiún forálacha na Teachtaireachta seo i bhfeidhm maidir le gach beart a dtabharfar fógra ina leith ón 28 Deireadh Fómhair 2022 ar aghaidh, agus maidir le bearta a dtabharfar fógra ina leith roimh an dáta sin.

(83) Tagann an Teachtaireacht seo in ionad an Chreata Shealadaigh Géarchéime arna ghlacadh an 23 Márta 2022 ( 125 ) agus arna leasú an 20 Iúil 2022 ( 126 ) (“Creat Sealadach Géarchéime a bhí ann roimhe seo”). Déantar an Creat Sealadach Géarchéime sin a bhí ann roimhe seo a tharraingt siar le héifeacht ón 27 Deireadh Fómhair 2022.

(84) Ar an iomlán, cabhair arna deonú faoi ranna 2.1 go 2.3 den Chreat Sealadach Géarchéime a bhí ann roimhe seo agus cabhair arna deonú faoi na ranna céanna den Teachtaireacht seo, ag am ar bith ní féidir léi a bheith níos mó ná na huasteorainneacha cabhrach dá bhforáiltear sna ranna sin den Teachtaireacht seo. A mhéid a bhaineann le roinn 2.4, cabhair arna deonú faoin gCreat Sealadach Géarc